text:
Anap Moy Mas Mabli nen say Gold
Asalim lay akadokdok na gold? Pigpigara ni akasali ed satan. Balet walay adiskobre na minilyon a totoo ya mas mabli nen say satan—say karunongan na Dios ya ‘agnasaliw na puron balitok.’—Job 28:12, 15.
WALA ray piparaan na saray manaaral na Biblia ed saray manag-anap na gold. Maseet dan aanapen iray mabmablin karunongan ya walad Biblia. Antoy naaralan tayo ed taloran paraan ya uusaren ed pananap na gold?
AKALMO KAY GOLD!
Imadyin mo pan manaakar kad gilig na ilog tan akanengneng kay melag a bato ya mankirlap lapud sinag na agew. Dinokdok mo tan manliket ka ta gold manaya. Mas melag itan nen say ulo na gurabis tan mas matalag nen say mabmablin diamond. Seguradon ituloy mo ni mananap ompan wala ni naalmom.
Mipara ed satan imay agnalingwanan ya agew nen walay linma ed abung yo ya Tasi nen Jehova pian ipaamtad sikay ilalon walad Biblia. Nayarin anggad natan et malinew nid isip mo nen unaan moy akalmo na espiritual ya gold. Nayarin atan imay nen first time mon anengneng so ngaran na Dios a Jehova diad Biblia. (Sal. 83:18) Odino nen naaralan mo ya nayari kan magmaliw ya kaaro nen Jehova. (Sant. 2:23) Diad saman et antam ya walay nalmom ya mas mabli nen say gold! Tan seguradon labay mo ni makalmo na espiritual ya gold.
DAKEL NI NALMOM!
Diad arum ya lugar, wala ray angkekelag ya piraso na gold ya natitipon ed ilog. No maminsan, nadidiskobre na saray maseet ya manaanap na gold so pigaran kilo ya atipon ditan, tan nilibon dolyar so bili na saratan.
Nen ginapoan moy nampaiyaral na Biblia ed sakey ya Tasi nen Jehova, singa ka sakey ya manag-anap na gold ya akadiskobre na atipon ya gold. Lapud tuloytuloy mon dinalepdep so nanduruman teksto ed Biblia, naaruman so kakabatan mo tan binmiskeg so espiritualidad mo. Legan mon iyaaplika iratan ya mabmablin katuaan, naaralan mo no panon kan onapit ed si Jehova tan mansiansia ed panangaro to, ya manresulta ed bilay ya anggapoy anggaan.—Sant. 4:8; Jud. 20, 21.
Nayarin singa ka met samay maseet ya manag-anap na gold ya talagan inanap mo ray mabmablin espiritual a kayamanan. Nen naaralan mo ray manunan bangat na Biblia, seguradon apakiwas kan idedikay bilay mo ed Dios tan manpabautismo.—Mat. 28:19, 20.
AGKA ONTUTUNDAN MANANAP!
Say sakey ya manag-anap na gold et nayarin makalmo na angkelag ya gold ed saray angkakabaleg ya bato. Wala ray gold ed saratan ya bato kanian kaukolan ya temeken pian nasapit so gold. Diad unaan, agnanengneng iray gold. Akin ey? Ta no maminsan, diad masulok ya 900 kilo na bato et 10 gramo labat ya gold so naala! Balet parad saray manag-anap na gold, abawbawi day sagpot da.
Kaukolan tayo met so mansagpot pian aliwan saray “manunan bangat nipaakar ed Kristo” labat so naaralan tayo. (Heb. 6:1, 2) Seetan tayon sapiten iray balon punto tan praktikal iran leksion diad panaaral tayoy Biblia. Kanian antoy nepeg mon gawaen pian naseguradom ya dakel nin siansiay naaralan mo anggano pigay taon ka lan personal a manaaral na Biblia?
Enjoy moy panaaral mo. Imanom ya maong iray detalye. No maseet ka, naalmom iray mabmablin karunongan tan panangigiya na Dios. (Roma 11:33) Pian naarumay antam ed Kasulatan, usar mo ray gamit ed panag-research ya available. Anosan mon anapen iray bilin ya kaukolan mo tan saray ebat ed saray tepet mod Biblia. Mantepet kad arum no anto ran teksto tan artikulo so akatulong tan amaseseg ed sikara. Ibagam ed arum iray balibalin punto ya adiskobrem ed personal a panagaral moy Salita na Dios.
Siempre, say gagalam et aliwan pian ondakel labat so antam. Impasakbay nen apostol Pablo ya “say kakabatan et pansengegan na panagpaatagey.” (1 Cor. 8:1) Kanian gawam so anggaay nayarian mon mansiansian mapaabeba tan pabiskeg moy pananisiam. Makatulong so regular ya panagdayew na pamilya tan personal a panagaral na Biblia pian makapambilay ka base ed saray estandarte nen Jehova tan napakiwas kan tulongan so arum. Sankaimportantian ed amin, seguradon manliket ka ta nalmom so mas mabli nen say gold.—Pro. 3:13, 14.


c: text/html

text:
SEKSION 4
‘Say Dios so Aro’
Diad amin a kalidad a walad si Jehova, say aro so manunaan. Satan met so makapasagyat a tuloy. Legan tayon uusisaen so pigaran marakep iran aspekto na sayan alay abig a kalidad, natalosan tayo no akin ya ibabaga na Biblia a ‘say Dios so aro.’
DIAD SAYAN SEKSION
KAPITULO 23
“Sikato so Angaro ed Sikatayo ya Inmuna”
Anton talagay kabaliksan na “say Dios so aro”?
KAPITULO 24
Anggapo so ‘Makapangisian ed Sikatayo ed Aro na Dios’
Agtayo iisipen ya ag-itayo inaro odino anggapoy kana tayod Dios.
KAPITULO 25
“Say Matamoy a Panangabagey na Dios Tayo”
Panon a say nalilikna na Dios parad sika et singa ed say nalilikna na sakey ya ina ed melag nin anak to?
KAPITULO 26
Say Dios ya “Akaparaan a Mamerdona”
No natandaan na Dios so amin, panon ton perdonaen iray kasalanan tan nalingwanan iratan?
KAPITULO 27
“O Agaylan Abalbaleg so Kamaongan To!”
Anton talagay eksakton kabaliksan na kamaongan na Dios?
KAPITULO 28
“Sika Lambengat so Matoor”
Akin a say katooran na Dios et mas ni nen say inkanapanmatalkan?
KAPITULO 29
‘Pian Amtaen so Aro nen Kristo’
Ipapanengneng na panangaro nen Jesus so panangaro na Ama to.
KAPITULO 30
‘Mankurang ed Aro’
Idadanet na 1 Corinto so 14 ya paraan pian nipanengneng tayoy panangaro.

robotstxt: allowed

filter: keep


text: 19 Sanen labi la, sinmabi ed Sodoma so duaran anghel, tan akayurong si Lot ed puerta na Sodoma. Kanengneng nen Lot ed sikara, sikatoy inmalagey pian abeten ira tan sikatoy dinmakmomo ed dalin.+2 Tan inkuan to: “Ipangasi yo, kakatawan ko, samar kayo nid abung na lingkor yo tan mansanlabi kayo diman tan naurasan iray sali yo. Insan nayari kayon ombangon na masakbay tan ituloy yoy pambiahe yo.” Diad saya et inkuan da: “Andi, diad plaza kami la mansanlabi.”3 Balet pinilit to ran intagar ed abung to kanian akila ra. Insan intaryaan to ray ponsia, tan nanluto na andi-lebaduran tinapay, tan angan ira.4 Antis iran makarukol pian onugip, amin a magugulon lalaki ed syudad na Sodoma, manlapud ugaw anggad masiken, et sinmabi tan pinaliberan day abung.5 Tan aminpiga ran tinawag si Lot ya ibabaga ra ed sikato: “Kawalaan na saray lalaki a linmad sika ed sayan labi? Ipaway mo rad sikami pian naakdolan mi ra.”+6 Diad saman et pinawayan ira nen Lot, tan inkapot toy puerta ed benegan to.7 Inkuan to ed sikara: “Ipangasi yo agagik, agkayo manggagaway mauges.8 Ipangasi yo, walay duaran marikit ko ya agnin balot akiakdol ed laki. Ipangasi yo, abuloyan yon ipaway ko rad sikayo pian nagawaan yoy labay yo ed sikara. Balet agyo didiwiten irayan lalaki, ta linma rad sirom* na atep ko.”+9 Diad saya et inkuan da: “Paliis kad ’tan!” Tan inkuan da ni: “Anta miaayam labat dia iyan dayo, makmakpel a mangukom ed sikatayo! Natan, mas mauges ni gawaen mid sika nen say diad sikara.” Tan intulak day Lot, tan inmabante ra pian deralen so puerta.10 Kanian inggawat na lalaki so lima ra tan inloob da ed abung si Lot a kaiba ra tan inkapot day puerta.11 Balet binulag da iramay lalakin walad lolooban na abung, manlapud sankaabebaan ya anggad sankatageyan, kanian nairapan irad panaanap day puerta.12 Insan inkuan na lalaki ed si Lot: “Wala ni arum a kaibam dia? Ipaway mo ed sayan lugar so manugang mon lalaki, ananak mon lalaki tan bibii, tan amin a totoom a walad loob na sayan syudad!13 Ta deralen mi iyan pasen, lapud kinmasil so eyag a sumpad sikara diad arapan nen Jehova,+ kanian imbaki kami nen Jehova pian deralen so syudad.”14 Kanian pinmaway si Lot tan imbaga tod saray manugang to a mangaasawa ed mamarikit to, tan aminpiga ton imbaga: “Apura yo! Paway kayod sayan pasen, ta deralen nen Jehova so syudad!” Balet abaloan na saray manugang to a sikatoy manlulurey labat.+15 Sanen palbangon la, impangganat na saray anghel si Lot, a kuan da: “Apuram! Alam so asawam tan saray duaran mamarikit mo, pian agka napideral lapud kasalanan na sayan syudad!”+16 Sanen sikatoy manpapaleen ni, lapud panangabagey nen Jehova ed sikato,+ binembenan na saramay lalaki so lima to, pati say asawa to tan duaran mamarikit to, tan impaway da ra tan impasen da ra diad paway na syudad.+17 Sanen nipaway da la ra, inkuan na sakey ed sikara: “Batik ka pian niliktar moy bilay mo!* Agka onlilingaw ed benegan mo+ tan agka ontutunda ed anggan iner a pasen na sayan distrito!+ Batik kad mapalandey a rehyon pian agka naderal!”18 Insan inkuan nen Lot ed sikara: “Ipangasim Jehova, aliwan ditan!19 Ipangasim, agamoran la na lingkor mo so panangabobon mo tan ipapatnag moy baleg a kaabigan* ed siak diad impangiliktar mod siak,*+ balet ta agak makaonla ed mapalandey a rehyon lapud natatakot ak ompan naabotan ak na kadederal tan ompatey ak.+20 Ipangasim natan, sayan baley et asingger tan makabatik ak ditan; melag labat itan a pasen. Nayari kasin ditan lay batikan ko? Melag labat itan a pasen. Diad ontan et manbilay ak.”*21 Kanian inkuan tod sikato: “Sige sirin, ipatnag ko lamet ed sika so konsiderasyon+ diad agko paneral ed baley ya imbagam.+22 Apuram! Batik ka ditan, lapud anggapoy nagawaan ko anggad agka makasabi ditan!”+ Kanian inngaran ton Zoar*+ itan a baley.23 Binmutay lay agew sanen akasabid Zoar si Lot.24 Insan pinauran nen Jehova na asupre tan apoy ed Sodoma tan ed Gomorra—nanlapu itan ed si Jehova, diad tawen.+25 Kanian dineral to irayan syudad, on, say interon distrito, kaibay amin a manaayam ed saray syudad tan saray tanaman.+26 Balet say asawa nen Lot, a manumtumbok ed sikato et linmingaw ed benegan to, kanian sikatoy nagmaliw a pungol na asin.+27 Natan et kabkabuasan a binmangon si Abraham tan linma ed samay pasen a nanalageyan to diad arapan nen Jehova.+28 Sanen binantag toy Sodoma tan Gomorra tan say interon distrito, makapataktakot so anengneng to. Walay makapal ya asewek a mamapaatagey a singa makapal ya asewek ed palbaan!+29 Kanian sanen dineral na Dios iray syudad na distrito, ninonot na Dios si Abraham diad impangipaway tod si Lot ed saray syudad a dineral to, saray syudad a nanayaman nen Lot.+30 Diad saginonor et tinaynan nen Lot so Zoar a kaibay duaran anak ton bibii tan nanayam ira ed mapalandey a rehyon,+ lapud sikatoy natatakot a manayam ed Zoar.+ Kanian sikatoy nanayam ed ungib a kaibay duaran anak ton bibii.31 Tan inkuan na panguloan ed samay yugtan: “Masiken lay ama ta, tan anggapoy laki ed sayan lugar a miakdol ed sikata a singa kaugalian diad interon dalin.32 Gala, painumen tay ama ta na alak, tan miakdol tad sikato pian mansiansiay poli nen ama ta.”33 Kanian diad saman a labi et pinainum day ama ra na dakel ya alak; insan linmoob so panguloan tan akiakdol ed ama to, balet agto amta so indukol tan imbangon na anak to.34 Insan diad ontumbok ya agew, inkuan na panguloan ed samay yugtan: “Akiakdol ak ed amak nen kalabian. Sikatoy painumen ta lamet na alak ed sayan labi. Insan loob ka tan miakdol kad sikato, pian mansiansiay poli nen ama ta.”35 Kanian diad saman a labi et aminpiga ran pinainum na alak so ama ra; insan linma so yugtan tan akiakdol ed ama to, balet agto amta so indukol tan imbangon na anak to.36 Kanian parehon nanlukon iray anak a bibii nen Lot lapud ama ra.37 Angiyanak so panguloan na sakey a laki tan inngaran toy Moab.+ Sikato so ama na saray Moabita.+38 Angiyanak met so yugtan na sakey a laki tan inngaran toy Ben-ami. Sikato so ama na saray Ammonita.+


text:
PARAD SANASAWA
3: Respeto
NO ANTOY LABAY YA IBAGA NA SATAN
No rerespetoen na sanasawa so sakey tan sakey, ikokonsidera day liknaan na asawa da anggano walay agda pantatalosan. “Papaliisan na sarayan sanasawa so situasyon ya agla ra manpalugaran,” so kuan na libron Ten Lessons to Transform Your Marriage. “Imbes, pantotongtongan da ray problema da. Marespeto dan dedengelen so opinyon na asawa da tan manaanap iray solusyon ya makapanpakna ra.”
PRINSIPYO ED BIBLIA: “Say aro et . . . agto aanapey dilin pankaabigan to.”—1 Corinto 13:4, 5.
“Pian nipanengneng ko ya rerespetoen koy asawak, aapresyaen ko tan agko labay so manggawa na anggan anto ya pakaderalan to odino na relasyon mi.”—Micah.
NO AKIN YA IMPORTANTE
No anggapoy respeto na sanasawa ed sakey tan sakey, say tongtongan da et nayarin nalaokan na panagbalaw, inkasarkastiko, tan panag-insulto ni ingen—saray ugali ya ibabaga na saray researcher ya sinyales na pandiborsyo.
“No mangibaga kay ansakit iran salita, patama, odino lurey nipaakar ed asawam, nabawasay talek tod sarili to, naandi tiwala tod sika, tan naderal so relasyon yon sanasawa.”—Brian.
NO ANTOY NAYARIN GAWAEN MO
ISIP MO PA
Obserbaan moy pitotongtong yod sakey tan sakey tan saray kiwas yo ed sakey simba. Insan tepetan moy sarilim:
‘Aminpigak ya binalaw so asawak, tan aminpigak ya inrayew?’
‘Anto ray ginawak pian nipanengneng koy respetok ed asawak?’
PANTONGTONGAN YON SANASAWA
Anto ray labay mon gawaen tan ibaga nen asawam pian naliknam ya rerespetoen to ka?
Anto ray gagawaen tan ibabaga nen asawam ya pakaliknam et agto ka rerespetoen?
SUHESTION
Ilistam so taloran labay mon gawaen nen asawam pian nipanengneng ton rerespetoen to ka. Ontan met so ipagawam ed asawam. Mansalatan kayo na listaan tan pankimeyan yo iratan.
Ilistam iray labalabay mon ugali nen asawam. Insan ibagam ed asawam no akin ya aapresyaen mo iratan ya ugali to.
“Pian nipatnag kon rerespetoen koy asawak, ipapanengneng kod saray gagawaen ko ya papablien ko tan labay kon napaliket. Agmet kaukolan ya manggawa ak na nikadkaduma; no maminsan anggan diad simplin paraan et nipanengneng ko ya talagan rerespetoen ko.”—Megan.
Diad tua, aliwan sika so nepeg ya mangibaga no kasin rerespetoen moy asawam odino andi, noagta no kasin nalilikna to itan.
PRINSIPYO ED BIBLIA: “Isulong yo so maaron panangabagey, kaabigan, inkamapaabeba, inkaulimek, tan anos.”—Colosas 3:12.


text:
APENDISE
No Panon so Pantrato ed Adispelo
Sano walay kapamilya, kanayon, odino maapit a kaaro tayo ya nakal ed kongregasyon lapud agto nagbabawian so ginawa ton kasalanan, talagan ansakisakit itan ed sikatayo. Nabasa ed Biblia no antoy nepeg tayon gawaen ed onia ran situasyon tan say itulok tayod satan so mangipanengneng no talagan inad-aro tayo so Dios tan no kasin matoor tayo ed saray uksoyan to. * Imanoen so pigaran tepet nipaakar ed saya.
Panon so nepeg ya pantrato tayo ed adispelo? Oniay ibabaga na Biblia: “Tundaan yo lay miulop ed siopaman a tatawagen ya agi a manggagaway seksual ya imoralidad odino maagum a too odino mandadayew ed idolo odino makaderal so panagsalita to odino buanges odino managkatkat, tan agkayo anggan midudungo ed ontan a too.” (1 Corinto 5:11) Oniay nabasa tayo nipaakar ed amin ya “agmansiasiansia ed bangat na Kristo”: “Agyo papalooben ed saray ayaman yo odino agyo ibabano. Ta samay mangibano ed sikato et mibibiang ed saray mauges a gawa to.” (2 Juan 9-11) Agtayo nepeg ya miulop odino mitongtong ed adispelo, nipaakar man itan ed espiritual iran bengatla odino andi. Oniay inkuan na The Watchtower a Setyembre 15, 1981, pahina 25: “Anggan say pangibaga labat na ‘Kumusta’ et nayari lan mansumpal ed istoryaan tan pikaaro ni ingen. Kasin labay tayon gawaen itan ed adispelo?”
Kasin talagan kaukolan ya paliisan so adispelo? On, lapud pigaran rason. Unona, nalalanor ed saya so katooran tayo ed Dios tan ed Salita to. Uunoren tayo si Jehova aliwa labat a sano mainomay itan a gawaen, noagta anggano mairap. Inad-aro tayo so Dios, kanian uunoren tayoy amin a ganggan to, ya bibidbiren tayon sikatoy maaro, patas so panangukom to, tan parad pankaabigan tayo iray ganggan to. (Isaias 48:17; 1 Juan 5:3) Komadua, no arawian tayo ray agmagbabawin nankasalanan, proprotektaan tayoy sarili tayo tan saray agagi pian ag-itayo nadutakan ed espiritual tan moral, tan mansiansian maabig so reputasyon na kongregasyon. (1 Corinto 5:6, 7) Komatlo, parad pankaabigan lanlamang na adispelo so itulok tayod saray prinsipyo na Biblia. No suportaan tayo so desisyon na hudisyal a komite, nayarin napakiwas so puso na nankasalanan ya ngalngali ag-onkiwas ed tulong na saray elder. Lapud agto la napipiulopan iray inad-aro to, nayarin ‘makapannonot a maong,’ naisip toy inkaseryoso na kasalanan to, tan manggaway paraan pian makapawil ed si Jehova.
Panon to no say adispelo et kapamilya odino kanayon? Talagan nasubok so katooran tayo ed si Jehova no say nadispelo et kapamilya o kanayon tayo lapud maapit so liknaan tayod sikato. Panon so nepeg a pantrato tayo ed kapamilya odino kanayon tayo ya adispelo? Agtayo dia napantongtongan so amin a situasyon ya posiblin nagawa, balet pantongtongan tayo so duaran kaslakan a situasyon.
Wala ray situasyon ya nayarin kaamong ni na pamilya so adispelo. Anggaman adispelo, ag-apultot so relasyon tod sikara bilang kapamilya to kanian nayarin mantultuloy ni ray inagew-agew a kimey tan rotina da. Balet lapud ginawa ton kasalanan, pinultot to la so espiritual ya relasyon to ed saray Tasi ya kapamilya to. Kanian agla iyabuloy na saray matoor ya membro na pamilya ya mibiang so adispelo ed saray espiritual ya aktibidad da. Alimbawa, anggano presente so adispelo legan na panagdayew na pamilya, sikatoy agmibiang ed satan. Balet no menor-de-edad so adispelo, responsabilidad nin siansia na atateng ya sikatoy bangatan tan disiplinaen. Kanian nayarin iyaralan na atateng so adispelon anak da. *
Wala ray situasyon ya say adispelo et agla kaamong na pamilya to. Anggano wala ray mataltalag a situasyon ya sikatoy kaukolan ya napitongtongan pian naasikaso iray bengatlan nipaakar ed pamilya, nepeg ya anggad posible et paliisan itan. Agmanggagaway baraan iray matoor ya membro na Kristianon pamilya pian napilimogan da so adispelon kapamilya o kanayon ya agda kaamong. Imbes, matoor irad si Jehova tan ed organisasyon to kanian susuportaan da so Makasulatan ya uksoyan nipaakar ed panagdispelo. Say katooran da et parad pankaabigan na samay nankasalanan tan nayarin atan so makatulong ed sikato pian minabang ed disiplina. *
^ par. 1 Saray prinsipyo ed Biblia nipaakar ed panagdispelo et onaplika met ed saramay insian day sarili da ed kongregasyon.
^ par. 2 Parad kaaruman nin impormasyon nipaakar ed adispelo ya menor-de-edad ya anak a wala nid pudir na atateng, nengnengen so Panag-bantayan ya Oktubre 1, 2001, pahina 16-17, tan The Watchtower ya Nobyembre 15, 1988, pahina 20.
^ par. 3 Parad kaaruman nin impormasyon nipaakar ed no panon so pantrato ed adispelon kapamilya o kanayon, nengnengen so simbawan base ed Biblia ya nabasa ed The Watchtower ya Abril 15, 1988, pahina 26-31, tan Ministeryo Tayo ed Panarian ya Agosto 2002, pahina 3, 4.


text:
The Tower of Babel (Genesis 11: 1-9)
Salitan Pangasinan (Pangasinan)
Say Torre na Babel
- Et dia ed á dalin saksakey nen saman so nengneng na salita, tan saksakey á nengneng so panagbalikas to.
- Et agawa á sanen peles da á manakakar ya amaarap ed bukig, akalmo ra na sakey á mapatar á talogtog ed dalin na Sinar; et nanayam irad man.
- Et inkuan na sakey tan sakey ed sikara, Dago kayo, mangawa itayo na lario ta palbaen ti ra á maomaong. Et wala so lario ra nen saman á pinagkabato ra tan galagala á pinagkalargamasa ra.
- Et inkuan da, mangipaalagey itayo na sakey á ciudad tan sakey ya ilang, á say toktok to makasabi ya anga ed tawen; tan mangawa itayo na sakey á ngaran á kirayewan tayo; ag la piga no nikaykayat itayo ed tapew na amin á dalin.
- Et si Jehova inmakseb ta nengnengen to so ciudad tan say ilang ya inpaalagey na saray ának na totoo.
- Et si Jehova inkuan to, Nia, saksakey so katooan tan saksakey so salita ya wala ed sikara ya amin; et sikatoya so ginapoan da á gawaen: et natan angapo á balot so makaamper naani ed sikara ed saya á ninónot da á gawaen.
- Iti'la, onlasor itayo, tan pandurumaen tayo so salita ra, pian agda natalosan so salita na sakey tan sakey.
- Kanian si Jehova inkaykayat to ra nanlapud man ed tapew na amin á dalin: et pinaulian da so pamapaalagey da ed ciudad.
- Kanian say ngaran na saman tatawagen á Babel; makalanor ed winetwet nen Jehova'd man so salita na amin á dalin: tan nanlapud man inkaykayat ira nen Jehova ed amin á tapew na dalin.
Source: Say Santa Biblia A Niluganan Na Saray Masagrado A Libro Ed Daan
Tan Balon Sipan. Pangasinan Bible, Philippine Bible Society, 1982.
Contributed by Wolfgang Kuhl
Information about Pangasinan |
Numbers |
Tower of Babel
Tower of Babel in Philippine languages
Ata Manobo,
Balangao,
Bantoanon,
Bikol,
Bontoc,
Cebuano,
Cuyono,
Hiligaynon,
Iloko,
Ifugao,
Isnag,
Itawis,
Kagayanen,
Kankanaey,
Kapampangan,
Keley-i,
Kinaray-a,
Malaweg,
Maranao,
Matigsalug Manobo,
Pangasinan,
Pangutaran Sama,
Sarangani Blaan,
Sarangani Manobo,
Southern Kalinga,
Tagabawà,
Tagalog,
Tagbanwa,
Tuwali,
Waray-Waray,
Western Bukidnon
Other Tower of Babel translations
By language |
By language family
[top]
Why not share this page:
If you like this site and find it useful, you can support it by making a donation via PayPal or Patreon, or by contributing in other ways. Omniglot is how I make my living.
Note: all links on this site to Amazon.com, Amazon.co.uk and Amazon.fr are affiliate links. This means I earn a commission if you click on any of them and buy something. So by clicking on these links you can help to support this site.
[top]


text:
kareena kapoor nude pics
kareena kapoor kareena kareena kapoor, kareena kapoor mms nude, kareena kapoor fucking nude, fucking pics of kareena kapoor, kareena kapoor blowjobmovie, kareena kapoor xnxxcom, kareena kapoor yoga, xxxvideo kareena kapoor, kareena kapoor hotsex8, kareena kapoor scandal, kareena kapoor feet, hindustan kareena kapoor kareena kapoor nude pics kareena kapoor nangi pics, kareena kapoor pussy nude, kareena kapoor nude vidoes, kareena kapoor bf, kareena kapoor xxxvido, kareena kapoor xxxsexy, kareena kapoor xxxxxxxxvideos, xvideo kareena kapoor, kareena kapoor sexvdeo, kareena kapoor sixxxc, kareena kapoor kajal, kareena kapoor sexya, kareena kapoor xvidrps, kareena kapoor imegs, Kareena kapoor fuced


text:
Tepetepet na Saray Manbabasa
Siopa ray “lalaki ya anak na Dios” ya abitlad Genesis 6:2, 4 a nambilay antis na Delap?
Anto ray paneknek a say tutukoyen na saya et saray espiritun ananak na Dios?
Oniay nabasad Genesis 6:2: “Anengneng na saray lalaki ya anak na Dios so bibii ya anak na saray totoo a mararakep ira; et inala da ra ya asawa ra so amin ya apili ra.”
Diad Hebreon Kasulatan, saray balikas a “saray lalaki ya anak na Dios” tan “anak na Dios” et nabasad Genesis 6:2, 4; tan Job 1:6; 2:1; 38:7. Antoy ipapanengneng na sarayan teksto nipaakar ed saray “anak na Dios”?
Malinew a “saray lalaki ya anak na Dios” ya nabasad Job 1:6 et saray espiritun pinalsa ya nantitipon ed arap na Dios. Kaibad saraya si Satanas a ‘nanakar-akar diad dalin.’ (Job 1:7; 2:1, 2) Nabasa met ed Job 38:4-7 ya sarayan “anak na Dios” et ‘inmeyag lapu ed liket’ sanen ‘inggaton na Dios so panukong a bato’ na dalin. Seguradon anghel iraman ta agni apalsa so totoo ed saman.
Siopa sirin iray “lalaki ya anak na Dios” ya abitlad Genesis 6:2, 4? Base ed saray teksto ed akauna iran parapo, malinew ya ontutukoy iratan ed espiritun ananak na Dios ya linma diad dalin.
Parad arum et imposible ya nawalaay interes iray anghel ed seksual a relasyon. Imbaga nen Jesus diad Mateo 22:30 ya say piasawa tan seksual a relasyon et aliwan parad saray anghel. Balet, wala ray pankanawnawa ya pinagmaliw na saray anghel so inkasikara a too, angan tan inminum ni ra ingen kaibay totoo. (Gen. 18:1-8; 19:1-3) Kanian, no agawaan da iratan, aliwan imposible parad sikara so nawalaay seksual a relasyon ed saray bibii.
Wala ray paneknek ed Biblia ya ginawa itan na arum ya anghel. Diad Judas 6, 7, say kasalanan na lalaki ed Sodoma ya angunor ed agmanepeg ya usar na laman et nikomparad “saray anghel ya agnansiansia ed datin kipapasen da, a tinaynan da so manepeg ya ayaman da.” Saraman ya anghel tan saray lalakin taga Sodoma et parehon “alablabas a nanggawa na pilalawanan tan inunor day laman parad agmanepeg ya usar na satan.” Asalambit met ed 1 Pedro 3:19, 20 iray agmatulok ya anghel diad “panaon nen Noe.” (2 Ped. 2:4, 5) Kanian, say ag-intulok na saray anghel diad panaon nen Noe et nayarin ikomparad kasalanan na saray taga Sodoma tan Gomorra.
Duga sirin ya ibagan “saray lalaki ya anak na Dios” ya abitlad Genesis 6:2, 4 et saramay anghel ya pinagmaliw day inkasikara a totoo tan akilawanan ed saray bibii.
Ibabaga na Biblia ya si Jesus et “nampulong ed saramay niprison espiritu.” (1 Ped. 3:19) Antoy labay ya ibaga na saya?
Imbaga nen apostol Pedro a sarayan espiritu et saramay “agtinmulok sanen impatnag na Dios so panag-anos to diad panaon nen Noe.” (1 Ped. 3:20) Malinew a say tutukoyen nen Pedro et saramay anghel ya akilad si Satanas a nanrebelde. Sinalambit met nen Judas iray anghel ya “agnansiansia ed datin kipapasen da, a tinaynan da so manepeg ya ayaman da,” tan sikaray “inggana [na Dios] ed andi-anggaan a pakabalor diad makapal a kabilungetan anggad nasabi so pakaukom da diad baleg ya agew.”—Jud. 6.
Akin et nibagan agtinmulok irayan espiritun pinalsa diad panaon nen Noe? Antis na Delap, sarayan mauges ya anghel et pinagmaliw day inkasikara a too—bengatlan agginetma na Dios parad sikara. (Gen. 6:2, 4) Niarum ni, say impiakdol na sarayan anghel ed bibii et agmanepeg. Ag-ira pinalsa na Dios pian nawalaay seksual a relasyon ed bibii. (Gen. 5:2) Sarayan mauges tan agmatulok ya anghel et deralen na Dios ed inggana ton panaon. Singa insulat nen Judas, natan et wala rad “makapal a kabilungetan”—espiritual ya inkipriso, a singa panangibaga.
Kapigan tan panon a pinulongan nen Jesus irayan “niprison espiritu”? Insulat nen Pedro ya agawa iya kayarin “binilay ed espiritu” si Jesus. (1 Ped. 3:18, 19) Imanoen met ya imbaga nen Pedro a si Jesus et “nampulong.” Say impangibaga nen Pedro et diad paraan ya agawa la itan. Sirin, say impanpulong nen Jesus et antis ya insulat nen Pedro so unonan sulat to. Kanian, posible ya inyabawag nen Jesus so manepeg a dusa na saray mauges ya anghel kayari inkioli to. Saman a panagpulong et agmangiiter na ilalo, noagta panangukom. (Jon. 1:1, 2) Nanmatoor si Jesus anggad patey insan apaoli, apaneknekan ton anggapon balot so pakayari na Diablo ed sikato tan walay kanepegan ton mangiyabawag na panangukom.—Juan 14:30; 16:8-11.
Diad arapen, baloren tan ibasileng nen Jesus si Satanas tan saray mauges ya anghel diad kaaralman. (Luc. 8:30, 31; Apo. 20:1-3) Antis na satan, sarayan agmatulok ya anghel et walad makapal ya espiritual a kabilungetan, tan seguradoy kaderal da.—Apo. 20:7-10.


text:
KAPITULO 32
No Panon ya Aprotektaan si Jesus
NO maminsan et gagawaen nen Jehova iray bengatla diad makapakelkelaw a paraan pian protektaan iraman so ugugaw ni tan saraman so agda naprotektaan so inkasikara. No onla ka ed baryo, nayarin nanengneng mo so sakey a paraan a gagawaen itan nen Jehova. Balet diad primero et nayarin agmo ni natalosan no antoy nagagawa.
Makanengneng kay sakey a billit a dinmapo ed asingger ed sika. Singano asakitan. Akalaylay so sakey a payak to tan onarawi no asinggeran mo. No tumboken moy billit, onarawi’d sika. Kabekta, ontekkiab so billit. Agmet manaya asakitan so payak to! Antam no antoy gagawaen na billit?—
Onia’ay, akaamot ed karikaan iray sibong na billit ya asingger ed dinapoan to. Antakot so ina a billit ompan naromog mo ra et sakitan mo ira. Kanian sikatoy mankuankuanan ya asakitan pian iyarawi to ka ed saray sibong to. Antam no siopay manproprotekta ed sikatayo a singa gagawaen na ina a billit ed saray sibong to?— Diad Biblia, nikompara si Jehova ed sakey ya agila, ya ontutulong ed saray sibong to.
Say pinabpabli nen Jehova ya Anak to et si Jesus. Sanen walad tawen si Jesus, sikatoy makapanyarin espiritu a persona a singa say Ama to. Nayarian ton salimbengan so inkasikato. Balet sanen nianak si Jesus bilang ugaw diad dalin, anggapoy nagawaan to. Kaukolan toy proteksion.
Pian nasumpal toy linawa na Dios diad dalin, kaukolan ya ombaleg si Jesus tan magmaliw ya ayadyari a too. Balet, ginetma nen Satanas a pateyen si Jesus anggano agni binmaleg. Makapainteres so estorya nipaakar ed getman pamatey ed si Jesus sanen sikatoy ugaw ni tan saray paraan a sikatoy sinalimbengan nen Jehova. Labay mon narengelan itan?—
Ag-abayag sanen nianak la si Jesus, amawala si Satanas na singa bitewen a mankirlap diad Bukig. Satan so tinumbok na lalaki, a say tawag ed sikara et astrologo lapud aaralen day nipaakar ed saray bitewen, angga ed Jerusalem a nilasus kilometro ed kaarawi. Diman et tinepet da no iner so kianakan na sakey a magmaliw ya ari na saray Judio. Sanen saray lalaki a makaamta ed ibabaga na Biblia nipaakar ed saya so atepetan, inmebat ira: “Diad Betlehem.”
Sanen abalitaan nen Herodes, say mauges ya ari diad Jerusalem, iyan balon ari ya agano nin nianak ed asingger a baley na Betlehem, inkuan to ed saray astrologo: ‘Anap yo so ugaw, insan pawil kayo tan ibaga yo ed siak.’ Antam no akin a labay nen Herodes a naamtaan so kawalaan nen Jesus?— Lapud panimonan nen Herodes tan labay ton ipapatey!
Panon a sinalimbengan na Dios so Anak to?— Onia’ay, sanen aromog na saray astrologo si Jesus, sikatoy niregaloan da. Ag-abayag et pinasakbayan na Dios iray astrologo panamegley na kugip ya agla ra ompapawil ed si Herodes. Kanian sikaray sinmempet tan agla ra pinmawil ed Jerusalem. Sanen naamtaan nen Herodes a tinmaynan iray astrologo, sikatoy sinmanok a maong. Diad gunaet a napapatey si Jesus, impapatey nen Herodes so amin ya ugugaw a lalaki diad Betlehem a mantaon na duara a paleksab! Balet, anggapo la diman si Jesus.
Antam no panon ya akataynan si Jesus?— Sanen sinmempet laray astrologo, pinasakbayan nen Jehova so asawa nen Maria, si Jose, pian ombatik diad Ehipto. Diman et maligen si Jesus manlapud mauges a Herodes. Linmabas so pigaran taon, sanen si Maria tan Jose so pinmawil manlapud Ehipto kaibay Jesus, pinasakbayan lamet na Dios si Jose. Imbaga to diad sakey a kugip ya onla’d Nazaret, a diman et maligen si Jesus.
Natalosan mo no panon a sinalimbengan nen Jehova so Anak to?— Siopa so nibagam a singa saman a melag iran billit ya inyamot na ina da diad karikaan odino singa si Jesus sanen sikatoy ugaw ni? Agta singa ka sikara?— Walaray malabay a mamasakit ed sika met. Antam no siopara?—
Ibabaga na Biblia a si Satanas et singa narasan a leon a labay to tayon kanen. No panon a saray leon et mabetbet a manedegkem ed ankelag ya ayayep, si Satanas tan saray demonyo to so mabetbet a mamupuntirya ed saray ugugaw. (1 Pedro 5:8) Balet mas mabiskeg si Jehova nen say si Satanas. Nayarian nen Jehova a salimbengan iray ananak to odino ekalen so antokaman a mauges a gagawaen nen Satanas ed sikara.
Nanonotan mo ni so Kapitulo 10 na sayan libro no antoy labay a pagawa ed sikatayo na Diablo tan saray demonyo to?— On, sasalien dan sagyaten itayo ed samay isesebel na Dios a pisekso. Balet siopa labat so nepeg a mansekso?— On, say duaran baleg la a laki tan bii a sanasawa.
Balet, makapaermen, arum a baleg lan totoo so malabay a misekso ed saray ugugaw. No gawaen da, saray ugugaw nin lalaki tan bibii so nayarin manggawa met na mauges iran bengatla a naaralan da manlapud sarayan baleg la. Usaren da met iray kayarian da ed sekso diad mauges a paraan. Ontan so agawa nensaman diad syudad na Sodoma. Ibabaga na Biblia a saray totoo diman, ‘manlapud ugaw a laki anggad masiken,’ so malabay a misekso ed lalaki a binmisita ed si Lot.
No panon a nakaukolan nen Jesus so proteksion, nakaukolan mo met so naprotektaan manlapud saray baleg la
Antam no antoy nayarin gawaen da pian makapanliket ira ed inkasikara?— Onia’ay, nayarin karkarapasen day kayarian mo ed sekso. Odino igarigar day kayarian da ed kayarian mo. Balet agmon balot aabuloyan so siopaman a panggalawan day otin odino pipit mo. Anggan say agim odino kuyam o atsim odino si nanay o tatay mo. Pribadon parte na laman mo iratan.
Panon mon naprotektaan so laman mo manlapud totoo a manggawa na mauges iran bengatla a singa onia?— Unona ed amin, agmo aabuloyan so anggan siopa a panggalawan toy kayarian mo ed sekso. No walay manggawa ed saya, eyag kay: “Aleg! Idalem taka!” Et no palsaan to kan kasalanan moy agawa, agmo papanisiaan itan. Aliwan tua itan. Idalem mo anggano siopa itan! Nepeg mon idalem anggano ibaga ton say gawaen yo et sekreto yon dua labat. Anggano ipromiso ton regaloan to ka na balibali odino taktakoten to ka, ibatikan mo tan idalem mo.
Agka ontatakot, balet manalwar ka. No bibilinen ka na atateng mo nipaakar ed saray totoo odino paspasen a mapeligro ed sika, dengel mo ira. No dengelen mo ira, napaliisan moy mauges a too a mamasakit ed sika.
Basaen so nipaakar ed panprotekta ed inkasika manlapud mauges iran gawa ed sekso, diad Genesis 39:7-12; Uliran 4:14-16; 14:15, 16; 1 Corinto 6:18; tan 2 Pedro 2:14.


text:
KAPITULO 131
Impasak ed Poste so Anggapoy Kasalanan ya Ari
MATEO 27:33-44 MARCOS 15:22-32 LUCAS 23:32-43 JUAN 19:17-24
IMPASAK SI JESUS ED PANAMAIRAPAN A POSTE
INELEK-ELEKAN SI JESUS LAPUD SAMAY AKASULAT ED ULOAN TO
IMBAGA NEN JESUS SO ILALON PAMBILAY ED PARAISO DIAD DALIN
Inyakar si Jesus ed lugar ya asingger ed syudad, a diman da pateyen pati say duaran matakew. Satan a lugar et tinawag a Golgotha, odino Pasen na Lapislapis na Ulo, tan nabantag itan “diad bandad arawi.”—Marcos 15:40.
Sarayan senentensiaan a taloran lalaki et nilakseban. Insan papainumen da ra na alak a nilaokan na drugan mira tan ampait a likido. Nayarin tinimpla itan na saray bibii ed Jerusalem, tan iyaabuloy na saray Romano ya inumen itan na saramay pateyen pian agda naliknay sakit. Balet sanen atimtiman itan nen Jesus, agto labay so oninum. Akin? Labay ton walad sikato so amin a pakalikna to legan na sayan sankairapan a subok; labay to ya amta to so nagagawa tan sikatoy manmatoor anggad patey.
Si Jesus et impaunat ed poste. (Marcos 15:25) Saray lima tan sali to et impasak na saray sundalo, a pinmapanek iray pasak ed laman tan ula-ulat to, kanian ansaki-sakit. Sanen impaalagey so poste, lalon alikna nen Jesus so pinasyan sakit legan a nabibira iray sugat to ed belat na laman to. Ingen ta agnampasnok si Jesus ed saray sundalo, noagta impikasi to ra: “Ama, perdonam ira, ta agda amtay gagawaen da.”—Lucas 23:34.
Niyugali la na saray Romano so mangiyan na karatula ya akasulat so krimen na asentensiaan a kriminal. Natan, oniay insulat nen Pilato: “Jesus a Nazareno say Ari na Saray Judio.” Insulat itan ed Hebreo, Latin, tan Griego, kanian nabasa na amin. Pakapatnagan itan ya ag-agustoan nen Pilato so impangipilit na saray Judio ya ipapatey si Jesus. Lapud adismaya iray manunan saserdote, inkuan da: “Agmo nepeg ya isulat so ‘Say Ari na Saray Judio,’ noagta samay imbaga ton, ‘Siak so Ari na Saray Judio.’” Balet, lapud aglabay nen Pilato a sikatoy unor-unor lamet ed sikara, inkuan to: “No antoy insulat ko, insulat ko.”—Juan 19:19-22.
Imbaga lamet na saray sinmanok a saserdote imay palson testimonya ya inyarap legan na bista diad Sanhedrin. Kampegan manpeyeng iramay ondadalan, a sikatoy inelek-elekan tan binalawbalaw da, a kuan da: “Sika a mangibabagan igebam so templo tan ipaalagey mod loob na taloy agew, isalbam so sarilim, tan epas kad satan a panamairapan a poste.” Ontan met, oniay imbaga na saray manunan saserdote tan eskriba: “Onepas komon natan ed panamairapan a poste so Kristo ya Ari na Israel, pian nanengneng mi tan manisia kami.” (Marcos 15:29-32) Si Jesus et binalaw met na anggan saramay asentensiaan a matakew a walad kawigi tan kawanan to, anggaman sikato labat so anggapoy kasalanan.
Niludlurey met si Jesus na saray apatiran Romanon sundalo. Nayarin diad saman et oniinum iray anakseng ya alak, kanian inopresian day Jesus pian insultoen, a mapatnag ya agto nagawat tan agmakainum. Sikatoy kinantiawan na sarayan Romano lapud samay akasulat ed uloan to tan inkuan da: “No sika so Ari na saray Judio, isalbam so sarilim.” (Lucas 23:36, 37) Isipen pa! Samay too, a sikato so dalan, say katuaan, tan say bilay, et mamaltratoen tan luludlureyen natan. Ingen ta intepel to iratan ya amin, ya agto binalaw iramay maniimaton a Judio, saray Romanon sundalo a manluludlurey ed sikato, odino say duaran asentensiaan a kriminal ya impasak ed abay to.
Inala na saray apatiran sundalo so ilalatop a kawes nen Jesus tan impankapat da. Nampapalaranan ira pian naamtaan da no antoy betang na kada sakey. Balet say lalatopan a kawes to et maabig a klase, ya ‘anggapoy nansaipan, a nilaga manlapud tagey ya anggad saloy.’ Kanian imbaga na saray sundalo: “Agtayo iya pipilaten, noagta manpapalaranan itayo no siopay makala.” Diad ontan et sinumpal da so imbagay kasulatan: “Nanaapagan day kawes ko, tan nampapalaranan da itan.”—Juan 19:23, 24; Salmo 22:18.
Samay sakey a kriminal et amoria ton siansia a si Jesus et talagan sakey ya ari. Binano to imay kaiba to, a kuan to: “Anggapo tay takot mod Dios, anta nadudusa ka la lanti a singa sayan too? Tan makatunongan labat iyad sikata, ta aawaten ta lay kanepegan ta lapud saray ginawa ta; balet sayan too et anggapoy ginawa ton kasalanan.” Insan akikasi ed si Jesus: “Nonot mo ak sano onsabi kad Panarian mo.”—Lucas 23:40-42.
Inmebat si Jesus: “Ibagak ed sika natan, nakaiba ta ka,” aliwan diad Panarian, noagta diad “Paraiso.” (Lucas 23:43) Sayan sipan et midumaan ed samay insipan nen Jesus ed saray apostol to, ya onyurong ira ed saray trono a kaiba to diad Panarian. (Mateo 19:28; Lucas 22:29, 30) Balet, nayarin nadngel la na sayan Judion kriminal so nipaakar ed Paraison dalin ya ginawa nen Jehova a panayaman nen Adan, Eva, tan saray kailalakan da. Natan, sayan matakew et ompatey a walaay ontan ya ilalo.


text:
“Say Mabunlok a Too et Nabendisyonan”
SAY panagbagat et abayag lan importantin kabiangan na dugan panagdayew. Saray Israelita et mangiyaapay na saray bagat ya ayayep, tan saray Kristiano et dati lan kabkabat ya mangiiter na saray “bagat a panangidayew.” Balet wala ni ray arum ya bagat ya makapaliket ed Dios. (Heb. 13:15, 16) Sarayan bagat et manresulta ed liket tan bendisyon, a singa nanengneng ed sarayan alimbawa.
Si Hana, ya matoor a lingkor nensaman, et labalabay toy nawalaan na anak a laki balet ta agmakaanak. Diad pikakasi to, insipan tod si Jehova ya no nawalaan na anak a laki, ‘sikatoy iter tod si Jehova diad amin ya agew na bilay to.’ (1 Sam. 1:10, 11) Asabi panaon, nanlukon si Hana, tan angiyanak na sakey a laki ya nginaranan toy Samuel. Nen apakso lay Samuel, inawit nen Hana diad tabernakulo unong ya insipan to. Benendisyonan nen Jehova si Hana lapud impansakripisyo to. Sikatoy awalaan ni na limaran ananak, tan si Samuel et nagmaliw ya propeta tan managsulat na Biblia.—1 Sam. 2:21.
Singa si Hana tan Samuel, saray Kristiano natan et walaan na pribilehyon idedika tan usaren so bilay da diad panlingkor ed Amalsa. Insipan nen Jesus ya antokaman so isakripisyo tayo parad panagdayew ed si Jehova et nasalatan na dakel a bendisyon.—Mar. 10:28-30.
Nen inmunan siglo, walay Kristianon bii ya manngaran na Dorcas a kabkabat lapud saray “agawaan ton kaabigan tan inter ton regalo lapud panangasi”—saray sakripisyo to pian tulongan so arum. Balet ta “nansakit si Dorcas tan inatey,” kanian maer-ermen so kongregasyon. Nen naamtaan na saray disipulo ya wadman ed syudad da si Pedro, akikasi ra ed sikato ya onlan tampol ed sikara. Isip mo pay liket da nen sinmabi si Pedro tan pinaoli toy Dorcas—say sankaunaan a nirekord ya impamaoli na sakey ya apostol! (Gawa 9:36-41) Ag-alingwanan na Dios iray sakripisyo nen Dorcas. (Heb. 6:10) Say inkamabunlok to et nisulat ed Salitay Dios bilang maong ya alimbawan aligen tayo.
Si apostol Pablo et maabig met ya alimbawa lapud mabunlok ton inter so panaon tan atension tod arum. Nen sinulatan to ray kapara ton Kristiano ed Corinto, oniay inkuan to: “Malikeliket ak a mangusar ed amin a walad siak tan sigpot ak a pausar parad sikayo.” (2 Cor. 12:15) Naaralan nen Pablo ed saray eksperiensya to ya say pangisakripisyoy sarili parad arum et aglabat makapaliket noagta—mas importante—manresulta ed pakaawat na bendisyon tan pabor nen Jehova.—Gawa 20:24, 35.
Kanian, naliliketan si Jehova no uusaren tayoy panaon tan biskeg tayo pian suportaan iray kimey ed Panarian tan tulongan iray kapananisiaan. Balet wala ta ni arum ya paraan pian nasuportaan tayoy kimey a panagpulong na Panarian? On! Likud ed saray kimey ya gagawaen tayo lapud aro, napagalangan tayoy Dios panamegley na boluntaryon kontribusyon tayo. Uusaren iratan pian nasuportaan so kimey a panagpulong diad interon mundo, kaiba lay pansuporta ed saray misionero tan arum nin walad special full-time. Uusaren met iratan diad pangitatarya tan pangipapatalos na saray literatura tan video, diad pangiiter na tulong no wala ray kalamidad, tan diad pangipapaalagey na saray balon Kingdom Hall. Makaseguro tayo ya “say mabunlok a too et nabendisyonan.” Sakey ni, napagalangan tayoy Jehova no iiter tayo ed sikato iray mabmablin kaykayarian tayo.—Pro. 3:9; 22:9.


text:
KAPITULO 2
Sulat a Nanlapud Maaron Dios
IBAGAM pa ed siak no dinan a libro so paboritom?— Arum ya ugugaw et pilien da imay libro ya iistoryaen to iray ayayep. Arum so mamili ed libro a walaan na dakel iran retrato. Makapaliket so pambasa ed saratan a libro.
Balet say sankarakepan a libro ed interon mundo et saramay pakabasaan tayo na katuaan nipaakar ed Dios. Sakey ed saratan a libro so mas sankarakepan nen say arum ni. Kasin amtam no dinan itan a libro?— Say Biblia.
Akin a say Biblia so importantin maong?— Lapud satan so nanlapud Dios. Ibabaga na satan ed sikatayo so nipaakar ed sikato tan nipaakar ed maong iran bengatla a gawaen to parad sikatayo. Tan ipapanengneng na satan ed sikatayo no anto so nepeg tayon gawaen ta pian sikatoy napaliket tayo. Singa itan sulat a nanlapud Dios.
Nayarian komon na Dios ya isulat so interon Biblia diman ed tawen insan to iter itan ed too. Balet agto ginawa itan. Anggaman saray insulat ditan so nanlapud Dios, inusar toray lingkor to ed dalin pian sikaray maslak a mangisulat ed Biblia.
Panon itan a ginawa na Dios?— Pian natalosan no panon, nonoten pa iya. Sano narengel tayo ed radio so boses na sakey, say boses so nayarin manlalapud sakey a too a walad arawi. Sano manbantay itayo na telebisyon, nanengneng tayo ni ingen iray itsura na totoo a walad arum a bansa ed mundo, tan narengel tayo so ibabaga ra.
Sarag ni ingen na totoo so onla’d bulan diad panamegley na saray “spaceship,” tan nayarian dan ipasabi iray mensahe diad dalin manlapu diman. Kasin antam itan?— No nagawaan itan na totoo, kasin nagawaan met na Dios ya ipasabi iray mensahe manlapud tawen?— Siempre nayarian to! Tan ginawa to la itan nensaman antis ni ya awalaan so totoo na radio odino telebisyon.
Si Moises so sakey a too a mismon akarengel a nansalita so Dios. Agnanengneng nen Moises so Dios, balet narengel toy boses na Dios. Minilyon a totoo so wadman la sanen agawa iya. Diad tua, diad saman ya agew et niyegyeg na Dios so interon palandey, tan kinmarol tan kinmirmat. Amta na totoo a nansalita so Dios, balet sikaray ataktakot a maong. Kanian inkuan da ed si Moises: ‘Agmo pisasalitaen so Dios ed sikami, ta ompan ompatey kami lapud takot.’ Ag-abayag, insulat nen Moises iray bengatla ya imbaga na Dios. Tan say insulat nen Moises et walad Biblia.
Insulat nen Moises so inmunan limara a libro na Biblia. Balet agto bukbukor so nansulat. Inusar na Dios so manga 40 a lalaki pian mangisulat ed saray kabiangan na Biblia. Sarayan lalaki so nambilay nensaman ni, tan asabi toy dakel a taon pian nakompleto so Biblia. On, ngalngalin 1,600 a taon so inusar! Say makapakelkelaw et anggano sarayan lalaki et agda kabat so sakey tan sakey, amin ya insulat da et sigpot a mantutunosan.
Arum a lalaki ya inusar na Dios a mangisulat ed Biblia et bantog ira. Anggaman si Moises et sakey a managpastol, sikatoy nagmaliw a lider na bansan Israel. Si Solomon et sakey ya ari a sankakabatan tan sankayamanan a too ed mundo. Balet say arum a nansulat so aliwan bantog. Si Amos so manangasikaso na tanaman a manbubunga na saray higos.
Niarum ni, sakey a nansulat na Biblia et doktor. Antam so ngaran to?— Si Lucas. Sananey nin nansulat et managsingil na buis. Say ngaran to et Mateo. Say sakey met ni et abogado, sakey ya eksperto ed ganggan na Judion relihyon. Dakel so insulat ton libro na Biblia nen say arum. Antam so ngaran to?— Si Pablo. Tan saray babangatan nen Jesus a si Pedro tan Juan, a nansulat met ed Biblia, so manag-alay sira.
Dakel ed sarayan nansulat na Biblia so angisulat ed gawaen na Dios diad arapen. Panoy pakaamta ra ed saraman a bengatla antis a nagawa iratan?— Imbaga na Dios so isulat da. Imbaga to la ed sikara so nagawa.
Sanen wadiad dalin si Jesus, say Sankamaongan a Managbangat, maslak a kabiangan na Biblia et nisulat la. Tandaan mo a say Sankamaongan a Managbangat so nanlapud tawen. Kabat to la no anto so ginawa na Dios. Kasin panisiaan to a say Biblia so nanlapud Dios?— On, panisiaan to.
Sanen akitongtong si Jesus ed totoo nipaakar ed saray kimey na Dios, imbasa to ed sikara so Biblia. No maminsan et imbaga to ed sikara manlapud memorya to no anto so ibabaga na satan. Inter met nen Jesus ed sikatayo so dakel ya impormasyon a nanlapud Dios. Inkuan nen Jesus: ‘Saray bengatlan nadngel ko ed sikato, saratan so salitaen ko ed mundo.’ (Juan 8:26) Dakel so nadngel nen Jesus manlapud Dios lapud sikatoy nambilay a kaiba na Dios. Tan iner so pakabasaan tayo ed saratan ya imbaga nen Jesus?— Diad Biblia. Nisulat ya amin itan pian basaen tayo.
Siempre, sanen inusar na Dios so lalaki pian mangisulat, insulat da itan ed pansasalitan uusaren da ya inagew-agew. Kanian, maslak ed Biblia so nisulat ed Hebreo, arum et diad Aramaiko, tan kaslakan et diad Griego. Lapud maslak a totoo natan et agda amtan basaen iratan a lenguahe, say Biblia so impatalos ed arum iran lenguahe. Natan et saray kabiangan na Biblia so nabasa ed masulok a 2,260 a lenguahe. Agaylan karakel a lenguahe itan! Say Biblia et sulat na Dios parad amin a totoo a walad nanduruman pasen. Balet anggan aminpiga-piga lan kinopya itan, siansian say mensahe to so nanlapud Dios.
Say ibabaga na Biblia et importante ed sikatayo. Abayag la itan a nisulat balet ta ibabaga na satan iray bengatla a nagagawa natan, tan say gawaen na Dios ed magano lan arapen. Makapaliket so ibabaga na satan! Mangiiter itan ed sikatayo na makapakelkelaw ya ilalo.
Ibabaga met ed sikatayo na Biblia no panon so labay na Dios a pambilay tayo. Ibabaga na satan ed sikatayo no anto so duga tan aliwa. Kaukolan mon naamtaan iya, pati siak met. Ibabaga na satan ed sikatayo so nipaakar ed totoo a nanggawa na mauges iran bengatla tan no anto so agawa ed sikara, ta pian napaliisan tayo so mauges ya agawa ed sikara. Ibabaga met na satan ed sikatayo so nipaakar ed totoo a nanggawa na duga tan say maong a nansumpalan da. Amin na saratan so nisulat parad pankaabigan tayo.
Balet pian minabang tayon maong ed Biblia, kaukolan tayon amtaen so ebat ed sakey a tepet. Nia so tepet, Siopa so angiter ed sikatayo na Biblia? Anto so ebat mo?— On, say interon Biblia so nanlapud Dios. Panon tayo sirin a nipanengneng a sikatayoy talagan makabat?— Diad idengel ed Dios tan diad pangunor ed ibabaga to.
Kanian kaukolan tayon iyeskedyul so nankakasakey a pambasa ed Biblia. Sano makaawat itayo na sulat manlapud sakey ya inad-aro tayon maong, paulit-ulit tayon basaen itan. Pinabpabli tayon maong itan. Nepeg a pabpablien tayo met so Biblia lapud satan so sulat a nanlapud samay Sakey a mangaaron maong ed sikatayo. Sulat itan a nanlapud maaron Dios.
Mangusar na pigaran minuto natan pian basaen irayan teksto a mangipapanengneng a say Biblia so talagan Salita na Dios, a nisulat pian pankaabigan tayo: Roma 15:4; 2 Timoteo 3:16, 17; tan 2 Pedro 1:20, 21.


text:
Anos—Panagsungdo a Walaan na Gagala
LAPUD onloloor iray pakakadesdesan diad “kaunoran iran agew,” kaukolan ya maanos iray totoo nen Jehova nagkalalo la natan. (2 Tim. 3:1-5) Manbibilay tayo ed mundo ya maslak ed saray totoo et maaro ed sarili ra, agda labay so mipaknaan, tan anggapoy kontrol da ed sarili ra. Saramay ontan so ugali ra et mabetbet ya anggapoy anos da. Kanian, nepeg ya tepetan na kada Kristiano so sarili to: ‘Kasin naaalig ko lay ag-inkaanos na saray totoo ed mundo? Antoy labay ya ibaga na pagmaliw a tuan maanos? Tan antoy gawaen ko pian sayan Kristianon kualidad et magmaliw ya permanentin kabiangan na personalidad ko?’
SAY KABALIKSAN NA ANOS
Diad Biblia, say impangusar ed salitan anos et aglabat basta ontutukoy ed pangitepel ed mairap a situasyon. Say toon aaligen toy inkaanos na Dios et mansusungdo a walaan na gagala. Aliwan sarili to labat so nononoten to, noagta iisipen to met so pankaabigan na toon sengegan na mairap a situasyon. Lapud satan, no say toon maanos et asakitan odino asyodotan lapud ginawa na arum, sikatoy ag-onsusukon tampol tan maniilalon naayos ni so problema. Agpankelawan sirin ya diad Biblia, say pagmaliw a “maanos” so unaan ya binitla ed dakel iran maabig a kualidad ya resulta na aro. * (1 Cor. 13:4) Ibabaga met na Salita na Dios ya say “anos” et sakey ed saray aspekto na “bunga na espiritu.” (Gal. 5:22, 23) Anto sirin so kaukolan tayon gawaen pian niwala ed sikatayo iyan kualidad?
NO PANON SO MAGMALIW YA MAANOS
Pian niwalad sikatayo iyan kualidad, kaukolan tayon kerewen so tulong na masanton espiritu nen Jehova ya iiter to ed saramay manmamatalek tan maniilalo ed sikato. (Luc. 11:13) Balet anggano makapanyari so masanton espiritu na Dios, siansian kaukolan tayon gawaen so betang tayo tan onkiwas unong ed saray pikakasi tayo. (Sal. 86:10, 11) Labay ton ibaga, kaukolan tayon gawaen so anggaay nayarian tayon ipanengneng so inkaanos diad kada agew pian sayan kualidad et onlamot ed puso tayo. Balet, nayarin wala ni kaukolan tayon gawaen pian say anos et magmaliw ya permanentin aspekto na personalidad tayo. Anto ni arum ya makatulong?
Niwalad sikatayo so anos no aralen tan aligen tayoy perpekton alimbawa nen Jesus. Mitukoyan ed satan, pinuyanan si apostol Pablo ya ideskribe so “balon personalidad,” a kaibad satan so “anos,” tan impaseseg ton “say kareenan na Kristo so manuley komon ed puso [tayo].” (Col. 3:10, 12, 15) Aabuloyan tayon satan ya kareenan so “manuley” ed puso tayo no aaligen tayoy mabiskeg a pananisia nen Jesus ya diad aturon panaon na Dios et ipetek To so bengabengatla.—Juan 14:27; 16:33.
Anggaman labalabay tayo lan nanengneng so insipan na Dios ya balon mundo, naaralan tayoy magmaliw a mas maanos no dalepdepen tayoy panaanos nen Jehova ed sikatayo. Oniay ipapaseguro na Biblia: “Si Jehova et aliwan matantan nipaakar ed sipan to, a singa iisipen na arum a totoo, noagta sikatoy maan-anos ed sikayo ta agto labay a walay siopaman a naderal noagta labay to ya amin et naikday pankanawnawan magbabawi.” (2 Ped. 3:9) No dadalepdepen tayoy panaanos nen Jehova ed sikatayo, agta napapakiwas tayon magmaliw met ya mas maanos ed arum? (Roma 2:4) Legan tayon sankanonot itan, anto ray situasyon ya kaukolan tayon anosan?
SARAY SITUASYON YA KAUKOLAN TAYON ANOSAN
Diad inagew-agew, dakel so nayarin manubok ed inkaanos tayo. Singa bilang, no walay importantin ibagam, nayarin kaukolan moy mananos pian agka basta onsalet ed tongtongan na arum. (Sant. 1:19) Nayarin kaukolan mo met so mananos no kaibam iray agagi ya agmo labay so ugali da. Imbes ya sobran man-react, mas maabig ya nonoten no panon so ikikiwas nen Jehova tan Jesus ed saray kakapuyan tayo. Ag-ira manpopokus ed saray angkekelag ya lingo tayo. Noagta, say nenengnengen da et saray maabig a kualidad tayo tan maanos dan oobserbaan so pansasagpot tayon manguman.—1 Tim. 1:16; 1 Ped. 3:12.
Say sakey nin situasyon ya nayarin nasubok so inkaanos tayo et no walay mangibagan aliwa so imbaga odino ginawa tayo. Mabetbet ya nasakitan tayon tampol tan idepensa tayoy sarili tayo. Balet duma so ipapaseseg na Salita na Dios ya kaukolan tayon gawaen. Oniay nabasa tayo: “Mas maong ni magmaliw a maanos nen say magmaliw a mapaatagey. Agka komon mainomay a nasakitan, ta say panem-em na sakit na linawa et walad pagew na saray makulangkulang.” (Ecl. 7:8, 9) Kanian anggano talagan aliwan tua so akusasyon, nepeg ya maanos tayon nonoten a maong so ikiwas tayo. Tinumbok nen Jesus itan ya prinsipyo nen sikatoy inakusaan na arum.—Mat. 11:19.
Kaukolan met na saray atateng so magmaliw ya maanos no ipepetek da ray ananak da ed saray makapuy iran ugali, pilalek, odino tendensia ra. Imanoen so eksperiensya nen Mattias, ya manlilingkor ed Bethel diad Scandinavia. Nen tinedyer ni Mattias, inanosan to so dakel ya panagbalaw diad eskuelaan lapud saray papanisiaan to. Nen unaan, ag-iya amta na saray atateng to. Balet kaukolan dan arapen so epekto na saman ya panagbalaw ed anak da, lapud kukuestionen to la no talaga kasin sikatoy walad katuaan. “Mankaukolan iman na andukey ya anos,” so nanonotan na tatay nen Mattias ya si Gillis. Itetepet nen Mattias: “Siopa so Dios? Panon to no say Biblia et aliwa manayan Salita na Dios? Panon tayon amta ya talagan say Dios so malabay ya gawaen tayo iya odino aman?” Itetepet to met ed si tatay to: “Akin et kaukolan ya husgaan ak na arum no bilang say naliliknak tan papanisiaan ko et midumaan ed sikayo?”
“No maminsan, walay kaiban pasnok no mantetepet so anak mi, aliwan diad sikami nen nanay to, noagta diad katuaan, ta say pakalikna to et nagmaliw laingen ya komplikado so bilay to lapud satan,” so imbaga nen Gillis. Panon ton tinulongan so anak to? “No maminsan, onyurong kamin dua tan pigay oras kamin mantongtong. Mabetbet ya ondedengel ak labat tan sagpaminsan et mantetepet ak pian natalosan ko no anton talagay nalilikna tan iisipen to. No maminsan, walay ibagak ed sikato ya kaukolan ton pannonotan a sanagew odino onsulok ni, insan mi lamet ituloy so tongtongan. No arum balet, ibagak ya kaukolan ko nin pannonotan na pigaran agew so imbaga to. Lapud sayan regular ya pantotongtong mi, kalkalnan inmaligwas so pakatalos nen Mattias tan agnambayag et inawat to iray bangat a singa say nipaakar ed dondon, soberanya na Dios, tan say panangaro nen Jehova. Kaukolan so panaon, tan mabetbet ya aliwan mainomay itan, balet kalkalnan tinmubo ed puso to so panangaro ed si Jehova. Malikeliket kami nen asawak ta nambunga so impananos min tulongan so anak mi nen tinedyer ni, ya anggad asabi mi so puso to.”
Nanmatalek si Gillis tan say asawa to ed tulong nen Jehova legan dan maanos ya tutulongan so anak da. Oniay nanonotan ni nen Gillis: “Naynay kon ibabaga ed si Mattias ya lapud panangaro mid sikato nen nanay to, et sikatoy ipipikasi min maong ed si Jehova ya natalosan to komon.” Talagan misalsalamat iratan ya atateng lapud impanengneng da so importantin kualidad ya anos!
Nilikud ed pangiter na espiritual a tulong, nepeg ya maanos iray tuan Kristiano no walay aasikasoen dan kapamilya odino kakaaro da. Imanoen tayoy alimbawa nen Ellen, * ya manaayam met ed Scandinavia.
Manga waloran taon lay apalabas, say asawa nen Ellen et amiduan na-stroke tan naapektoan so utek to. Lapud satan et agla makaliknay panangasi, liket, odino ermen. Mair-irap itan ya situasyon parad si Ellen. Imbaga to: “Kaukolan so andukey ya anos tan dakel ya pikakasi.” Inyarum to ni: “Say paboritok ya teksto ya manliligliwa ed siak et say Filipos 4:13, ya nabasa: ‘Walay biskeg kon arapen so amin a bengatla lapud samay mangiiter ed siak na pakayari.’” Salamat ed satan ya pakayari ta maanos ya makakapansungdo si Ellen tan makapanmamatalek ya maong ed tulong nen Jehova.—Sal. 62:5, 6.
ALIGEN SO INKAANOS NEN JEHOVA
Siempre, no nipaakar ed panangipanengneng na anos, say sankaabigan ya ehemplo tayo et si Jehova. (2 Ped. 3:15) Dakel so nabasa tayod Salita na Dios ya no iner et impanengneng nen Jehova so andukey ya panag-anos to. (Neh. 9:30; Isa. 30:18) Singa bilang, panoy inkiwas nen Jehova nen kinuestion nen Abraham so desisyon Ton deralen so Sodoma? Unona, agsinmalet si Jehova nen mansasalitay Abraham. Imbes, maanos ya dinengel nen Jehova so amin ya tepet tan kapagaan nen Abraham. Insan, impanengneng nen Jehova ya sikatoy ondedengel ta uuliten ton ibabaga iray kapagaan nen Abraham tan pinaseguroan Ton agto deralen so Sodoma anggano samplora labat ya matunong a totoo so naromog ed satan ya syudad. (Gen. 18:22-33) Talagan balibali itan ya alimbawa na maanos ya idengel tan agmasyadon man-react!
Say pangalig tayo ed inkaanos na Dios et importantin kabiangan na balon personalidad a kaukolan ya isulong na amin ya Kristiano. No pansagpotan tayon niwala iyan importante tan manbayag ya kualidad, papagalangan tayo so maaro tan maanos ya Ama tayo ed tawen, tan nibilang itayon kaiba ed saramay “angawat na saray sipan lapud pananisia tan inkaanos da.”—Heb. 6:10-12.
^ par. 4 Say kualidad ya aro et impaliwawa ed unaan ya artikulo na sayan siameran serye na bunga na masanton espiritu na Dios.
^ par. 15 Sinalatan so ngaran.


text:
SEKSION 6
No Panon ya Manguman so Panamaley no Wala lay Ugaw
“Saray ananak et tawir manlapud si Jehova.”
No wala lay baby yon sanasawa, talagan makapalikliket itan, balet ompan makapakesaw met. Bilang balon atateng, nayarin agyo ilaloan ya amin lawarin oras tan biskeg yo et oonlad pangasikasoy baby. Lapud kulang kayoy ugip tan emosyonal kayo, nayarin naapektoay relasyon yon sanasawa. Kaukolan yon duay man-adjust pian naasikasoy baby yo tan say ulopan yo. Panon a makatulong so bilin na Biblia pian naarap yo irayan situasyon?
1 TALOSAN NO PANON YA MANGUMAN SO BILAY YO NO WALA LAY UGAW
NO ANTOY KUAN NA BIBLIA: “Say aro et walaan na andukey a panag-anos tan mapangasi.” Tan “agmanaanap na pankaabigan ton dili, aliwan misasanok.” (1 Corinto 13:4, 5) Bilang balon nanay, natural labat ya say atension mo et walad baby. Pero, nayarin nalikna na asawam ya agmo la naaasikaso. Kanian, nonot mo met ya kaukolan toy atension mo. No maanos tan makonsidera ka, natulongan mon nalikna to ya sikatoy kaukolan mo tan mitulongan ed pankomis na anak yo.
“Sikayoran asawan lalaki, mantultuloy kayon miamong ed kaasawaan yo unong ed pikakabat.” (1 Pedro 3:7) Talosan mon nauupot so biskeg na misis mod pangaasikasod baby yo. Walay balon responsabilidad to tan nai-stress, nakekesawan, ompan nadi-depress ni ingen. No maminsan, ompan onsyodot ed sika, balet mansiansia kan kalmado ta ‘say matantan a manpasnok et mas maong nen say mabiskeg a laki.’ (Uliran 16:32, NW) Talosan mo labat tan tulongan mo.
NO ANTOY NAYARIM A GAWAEN:
Tatay: Tulongan moy misis mod pankomis ed baby, anggan diad labi. Bawasan moy oras ed arum ya bengatla pian walay oras mod si misis mo tan ed baby yo
Nanay: No labay na mister moy mangiban mankomis ed baby, pulyan mo labat. Anggano aliway panggagawa to, agmo babalawen, imbes, ibangat mo no panoy dugan panggawad satan
2 PABISKEG YOY RELASYON YO
NO ANTOY KUAN NA BIBLIA: “Saksakey ira a laman.” (Genesis 2:24) Anggano wala lay baby yo, tandaan ya sika tan say asawam et siansia nin ‘saksakey a laman.’ Gawa yoy anggaay nayarian yon pabiskegen so relasyon yo.
Asawan bibii, misalamat ed tulong tan suporta na asawa yo. Say apresasyon yo et mangiter na “kasil.” (Uliran 12:18) Asawan lalaki, ibaga yod misis yo ya inar-aro tan pinabpabli yo. Irayew yoy pangaasikaso tod pamilya yo.
“Mantultuloy komon ya anapen na kada sakey so pankaabigan na arum a too, aliwan say pankaabigan ton dili.” (1 Corinto 10:24) Lanang yon gawaen so pankaabigan na asawa yo. Bilang sanasawa, dapat walay oras yon mantongtong, man-apresya, tan ondengel ed sakey tan sakey. Agyo isisiblet so seksual ya relasyon yod balang sakey. Ag-ibabaliwalay pankaukolan na asawa yo. Ibabaga na Biblia: “Agyo itan isisiblet ed kada sakey, nilikud no walay nampaknaan yon dua.” (1 Corinto 7:3-5) Kanian, prangka yon pantongtongan itan. Napabiskeg yoy relasyon yo no maanos tan makatalos kayo.
NO ANTOY NAYARIM A GAWAEN:
Agyo lilingwanan so mangi-set na oras ya parad sikayon dua labat
Manggawa na simpli iran bengatla pian nalikna na asawa yo ya inar-aro yo, singa say pangiter na melag a sulat odino regalo
3 IPASAL YOY BABY YO
NO ANTOY KUAN NA BIBLIA: “Manlapud inkaugaw mo et akabatan mo la iray masanton sulat, ya akatulong ed sikan magmaliw a marunong parad kilalaban.” (2 Timoteo 3:15) Iplanom no panon mon ibangat so baby yo. Maples ya makaaral so baby, anggano antis nin iyanak. Legan ya wala nid eges, nabosesan to kayo lan atateng to tan man-react ed ibabaga tan nalilikna yo. Basaan mo, anggano pigay bulan to ni labat. Anggan agto natatalosan so babasaen mo, makatulong itan pian nagustoan toy manbasa no baleg la.
Agmo iisipen ya uga-ugaw ni anak mo pian naamtaay tungkol ed Dios. Iparengel mod sikatoy pikakasim ed si Jehova. (Deuteronomio 11:19) Anggan sano manggagalaw kayo, itongtong iray ginawa na Dios. (Salmo 78:3, 4) Legan ya ombabaleg so anak mo, nalikas toy panangarom ed si Jehova tan naaralan to met ya aroen.
NO ANTOY NAYARIM A GAWAEN:
Diad pikakasi, kerew kay karunongan pian nibangat moy baby yo
Ulit mo ray importantin salita tan ideya ed baby pian masakbay a makaaral


text:
LEKSION 5
Antoy Naeksperiensyam ed Saray Aral Mi?
Dakel so agla mimimisa odino oonlad simbaan da ta agnaeebatan iray importantin tepet da ed bilay tan ag-ira naliliketan. Akin balet ya iimbitaan mi kan onatendi ed aral na Saray Tasi nen Jehova? Antoy naeksperiensyam diman?
Naliknam so liket ed piulop ed saray maaro tan walay malasakit ya totoo. Nen inmunan siglo, naorganisa iray Kristiano diad nanduruman kongregasyon, tan wala ray pantitipon da pian dayewen so Dios, manaral na Kasulatan, tan manpapasesegan. (Hebreo 10:24, 25) Lapud walay aroan ed saratan ya pantitipon, nalilikna ran wala ray tuan kakaaro da—saray Kristianon agagi ra. (2 Tesalonica 1:3; 3 Juan 14) Aaligen mi alimbawa na saray Kristiano nensaman kanian nalilikna mi met so liket.
Naaralan mo no panon mon niyaplika iray prinsipyo na Biblia. Singa nen panaon na Biblia, mantitipon kamin amin—lalaki, bibii, tan ugugaw. Wala ray kualipikadon managbangat ya uusaren day Biblia pian natalosan mi no panon min niyaplika iray prinsipyo na satan diad inagew-agew a panagbilay mi. (Deuteronomio 31:12; Nehemias 8:8) Nayarin mibiang so amin ed pankomento tan pangansion, pian nibalikas mi ilalo mi bilang Kristiano.—Hebreo 10:23.
Napabiskeg so pananisiam ed Dios. Oniay imbaga nen apostol Pablo ed sakey ed saray kongregasyon diad panaon to: “Pipirawaten kon nanengneng kayo, . . . pian makapanpapasesegan itayo, a napaseseg yo ak ed pananisia yo tan napaseseg ta kayo ed pananisiak.” (Roma 1:11, 12) Lapud regular iray pantitipon mi, napapabiskeg so pananisia mi tan say determinasyon min iyaplika ed bilay mi so ibabaga na Biblia.
Labay mi kan imbitaan ya onatendi ed aral na kongregasyon mi ed sayan simba pian naeksperiensyam a mismo. Welcome ka diman. Libre tan anggapoy panagkolekta ed amin ya aral mi.
Antoy angaligan ed aral na saray Tasi?
Panon itayon nagunggonaan no miaral itayo?


text:
Tumangan nen Jehova Iramay Masimoon ya Manaanap ed Sikato
“Siopaman ya onaasingger ed Dios et nepeg a manisia a sikatoy wala tan tumangan to iramay masimoon a manaanap ed sikato.”—HEB. 11:6.
1, 2. (a) Antoy koneksion na panangaro tan pananisia? (b) Anto ran tepet so pantongtongan tayo?
INARO tayoy Jehova ta sikatoy “inmunan angaro ed sikatayo.” (1 Juan 4:19) Pian nipanengneng nen Jehova so panangaro to, sikato lay inmunan kinmiwas pian bendisyonan iray matoor a lingkor to. No kapigan tayo mas aaroen so Dios, diman met mas ombibiskeg so pananisia tayo. Agtayo labat manisia ya walay Dios, noagta manisia tayo ya talagan bebendisyonan to iramay aaroen to.—Basaen so Hebreo 11:6.
2 Say pangiiter nen Jehova na tumang et importantin kabiangan na personalidad to. Kulang so pananisia tayo no agtayo kombinsido ya tutumangan na Dios iramay masimoon ya manaanap ed sikato, lapud “say pananisia et say mabiskeg a panagmatalek a seguradon nagawa imay iilaloan.” (Heb. 11:1) On, kaiba ed pananisia so panilalo ed saray bendisyon ya impromisa na Dios. Balet, panon a makatulong ed sikatayo so panilalo ed bendisyon? Panon ya tinumangan nen Jehova iray lingkor to nensaman tan natan? Nengnengen tayo.
IMPROMISA NEN JEHOVA YA BENDISYONAN TO RAY LINGKOR TO
3. Antoy impromisa nen Jehova ya nabasa ed Malaquias 3:10?
3 Si Jehova so inmunan kinmiwas pian bendisyonan iray matoor a lingkor to, kanian papasesegen to itayon pirawaten iratan. Nabasa tayo: “‘Ipangasi yo, subok yo ak . . .’ so inkuan nen Jehova na saray armada, ‘insan nengneng yo no agko lukasan ed sikayo iray puerta na danum ed tawen tan ikalbok ed sikayo so dakerakel a bendisyon ya anggad anggapo lay napanginan ed satan.’” (Mal. 3:10) Nipanengneng tayoy apresasyon tan pisasalamat no awaten tayo itan ya iyoopresi nen Jehova.
4. Akin ya makaseguro tayo ed impromisa nen Jesus ed Mateo 6:33?
4 Impaseguro nen Jesus ed saray disipulo to ya no iyuna day Panarian, suportaan ira na Dios. (Basaen so Mateo 6:33.) Makaseguro tayod satan ya promisa nen Jesus lapud base itan ed napanmatalkan a rekord ya amin ya imbaga nen Jehova et nasusumpal. Amta nen Jesus ya nagawan amin so sipan na Dios. (Isa. 55:11) Ontan met, segurado ya no ipanengneng tayoy impapuson pananisia ed si Jehova, tooren toy sipan to: “Agta kan balot taynanan, tan agta kan balot paulyanan.” (Heb. 13:5) Walay pikonektaan na satan ya teksto ed samay imbaga nen Jesus nipaakar ed pangiyuna ed Panarian na Dios tan say inkatunong To.
5. Akin ya makapabiskeg na pananisia so ebat nen Jesus ed si Pedro?
5 Aminsan et oniay tepet nen apostol Pedro ed si Jesus: “Tinaynan mi lay amin a bengatla tan tinmumbok kami ed sika; anto sirin so awaten mi?” (Mat. 19:27) Imbes ya banoen nen Jesus si Pedro ed impantepet to, imbaga tod saray disipulo to ya nabendisyonay pansasakripisyo da. Saray matoor ya apostol tan arum et nakaiba ton manuley ed tawen. Pero natan ni labat et wala la ray tumang. Imbaga nen Jesus: “Balang sakey ya anaynan ed abung to odino agagi ton lalaki odino agagi ton bibii odino ama to odino ina to odino ananak to odino ed saray dalin to nisengeg ed ngaran ko et mangawat na maminlasus ed karakel tan manawir na bilay ya andi-anggaan.” (Mat. 19:29) Mas dakel a bendisyon so naawat na saray disipulo nen say amin ya isakripisyo da. Agta mas mabli iray espiritual ya ama, ina, agagi, tan ananak nen say amin ya insakripisyo odino tinaynan tayo parad Panarian?
“ANGKLA NA KAMARERWA”
6. Akin ya impromisa nen Jehova ya tumangan to ray mandadayew ed sikato?
6 Nen impromisa nen Jehova ya tumangan to ray mandadayew ed sikato, tutulongan to ran mansiansian matoor no nasubok so integridad da. Nilikud ed espiritual iran bendisyon natan, tatalaranan met na saray matoor a lingkor na Dios iray mas dakel ya bendisyon diad arapen. (1 Tim. 4:8) On, no kombinsido tayo ya “tumangan [nen Jehova] iramay masimoon a manaanap ed sikato,” natulongan itayon mansiansian mabiskeg ed pananisia.—Heb. 11:6.
7. Akin ya singa angkla so ilalo tayo?
7 Diad Sermon ed Palandey, imbaga nen Jesus: “Manliket kayon maong, ta baleg so tumang yo ed tawen, ta ontan met so impamasegsegang dad saray propeta ya akadkauna nen sikayo.” (Mat. 5:12) Nilikud ed saramay mangawat na tumang ed tawen, say ilalon bilay ya anggapoy anggaan diad paraison dalin et sakey nin rason pian ‘manliket a maong.’ (Sal. 37:11; Luc. 18:30) Balanglan diad tawen odino dalin so ilalo tayo, magmaliw itan ya singa “angkla na kamarerwa tayo, a segurado tan malet.” (Heb. 6:17-20) Say angkla et makatulong pian ag-itulak na bagyo so barko. Ontan met, say ilalo tayo et makatulong pian mansiansian balanse so emosyon, kanonotan, tan espiritualidad tayo. Pabiskegen itayo na satan ya nasungdoan iray kairapan.
8. Akin ya say ilalo tayo et walay pakayari ton mamakepa na kapagaan?
8 Say base ed Biblia ya ilalo tayo et walay pakayari ton mamakepa na kapagaan. Saray promisa na Dios et singa espiritual ya puyok a pakainawaan na naaaburidon puso tayo. Talagan naligliwa itayo no ‘ipasakbat tayod si Jehova so ambelat ya awit tayo,’ lapud amta tayon ‘tulongan to tayo’! (Sal. 55:22) Segurado tayon say Dios et “sarasarag ton gawaen so mas ni nen say amin a bengatlan kekerewen odino iisipen tayo.” (Efe. 3:20) Isipen pa, base ed satan et sarasarag na Dios ya gawaen so aliwa labat ya dakel tan aliwa labat ya amin a bengatla, noagta “mas ni nen say amin a bengatla”!
9. Antoy gawaen tayo pian seguradon bendisyon itayo nen Jehova?
9 Pian naawat tayo so tumang, kaukolan ya sigpot tayon panisiaan si Jehova tan unoren iray instruksion to. Imbaga nen Moises ed Israel: “Seguradon bendisyonan kayo nen Jehova diad dalin ya iter ed sikayo nen Jehova a Dios yo bilang tawir a nakayarian yo, daput no maalwar yon tuloken so boses nen Jehova a Dios yo tan maalwar yon gawaen iyan amin a ganggan ya iter kod sikayo natan. Ta bendisyonan kayo nen Jehova a Dios yo unong ya insipan tod sikayo.” (Deu. 15:4-6) Kasin kombinsido ka ya bendisyonan ka nen Jehova no itultuloy moy matoor a manlingkor? Seguradon walay rason mon panisiaan itan.
SI JEHOVA SO ANGITER NA TUMANG ED SIKARA
10, 11. Panon ya tinumangan nen Jehova si Jose?
10 Insulat so Biblia parad sikatayo. Dakel so nabasa tayo ditan nipaakar ed impamendisyon na Dios ed saray matoor ya lingkor to. (Roma 15:4) Si Jose so sakey ed saray maong ya alimbawa. Sikatoy inlako ed Ehipto na saray kuya to, tan apriso lapud inakusaan na asaway amo to. Kasin apultot lay relasyon tod Dios? Andi! “Si Jehova et nantultuloy a walad si Jose tan naynay ton ipapatnag so matoor a panangaro ed sikato . . . si Jehova et walad si Jose tan pinagmaliw nen Jehova a matalona so amin a ginawa to.” (Gen. 39:21-23) Diad saraman ya mairap a panaon et maanos ya inalagar nen Jose so ikiwas na Dios to.
11 Kalabas na pigaran taon, imbulos nen Faraon si Jose tan ginawa ton onkokomaduan manuley ed Ehipto iyan mapaabeban aripen. (Gen. 41:1, 37-43) Sikatoy awalaan na duaran ilalak tan “inngaran nen Jose so panguloan a Manases, lapud inkuan ton, ‘Impailingwan na Dios so amin a kairapan ko tan say interon sankaabungan nen amak.’ Tan say komadua et inngaran ton Efraim, lapud inkuan ton, ‘Impagmaliw ak na Dios a mabunga diad dalin na kairapan ko.’” (Gen. 41:51, 52) Lapud nanmatoor ed Dios si Jose, sikatoy abendisyonan tan niliktar so bilay na saray Israelita tan Ehipsio. Malinew ya binidbir nen Jose ya si Jehova so angiter ed sikato na tumang tan bendisyon.—Gen. 45:5-9.
12. Panon ya akapansiansian matoor si Jesus anggano aminpigan asubok?
12 Nansiansia met ya matulok ed Dios si Jesu-Kristo anggano aminpigan asubok so pananisia to, tan sikatoy abendisyonan. Antoy akatulong ed sikato? Ibabaga na Salitay Dios: “Lapud liket a niiyan diad arapan to, sikatoy nansungdo ed panamairapan a poste, imbaliwala to so kababaingan.” (Heb. 12:2) Seguradon nanliketan nen Jesus so impamasanto ed ngaran na Dios. Niarum ni, naawat to so panangabobon na Ama to tan dakel ni ran makapadinayew ya pribilehyo. Ibabaga na Biblia ya sikatoy “yinmurong ed nikawanan na trono na Dios.” Tan onia ni nabasa tayo: “Sikatoy intandoro na Dios ed mas atagey a posisyon tan maaron inikdan to na ngaran ya atagey nen say arum nin ngaran.”—Fil. 2:9.
AGLINGWANAN NEN JEHOVA IRAY GAGAWAEN TAYO
13, 14. Antoy nalilikna nen Jehova ed saray gagawaen tayo parad sikato?
13 Segurado tayon aapresyaen nen Jehova so pansasagpot tayon manlingkor ed sikato. Natatalosan to ray kakapuyan odino negatibon liknaan tayo. Ipapanengneng toy malasakit tod sikatayo no naiirapan tayod pinansyal, emosyon, odino no walay sakit tayo, a nayarin mangamper ed sikatayon manlingkor. Tan makaseguro itayon maaron iimanoen nen Jehova iray pansasagpot na saray lingkor to ya mansiansian matoor ed sikato.—Basaen so Hebreo 6:10, 11.
14 Tandaan met ya sarag tayoy onasingger ed “Dumerengel na pikakasi” tan makapanmatalek tayon imanoen to ray kapagaan tayo. (Sal. 65:2) “Say Ama na maaron panangasi tan say Dios na amin a ligliwa” et seguradon iter toy kaukolan tayon emosyonal tan espiritual ya suporta, nayarin panamegley na saray agagi. (2 Cor. 1:3) Naliliketan si Jehova no ipapanengneng tayoy panangasi ed arum. “Samay mangipapatnag na kaabigan ed pakaskasi et manpapautang ed si Jehova, tan sikatoy balesen To ed gagawaen to.” (Pro. 19:17; Mat. 6:3, 4) Kanian no mabulos tayon tulongan iray naiirapan, ipasen nen Jehova iratan ya kaabigan bilang utang To ed sikatayo. Tan impromisa to ya balesen to iratan.
SARAY BENDISYON NATAN TAN DIAD ANDI-ANGGAAN
15. Anto ran bendisyon so tatalaranan mo? (Nengnengen so litratod gapo na artikulo.)
15 Napapabiskeg iray alanaan ya Kristiano lapud ilalo ran makaawat na “korona na inkatunong ya iter na Katawan, say matunong ya ukom, bilang tumang . . . ed satan ya agew.” (2 Tim. 4:7, 8) Balet, agnibagan alugi tayo no duman ilalo so iter na Dios ed sikatayo. Minilyon ya ‘arum a karnero’ nen Jesus so manatalaran ed bilay ya anggapoy anggaan diad paraison dalin. Ditan et “manliket iran maong ed agnaparaan a kareenan.”—Juan 10:16; Sal. 37:11.
16. Anton panamaseseg so nabasa tayod 1 Juan 3:19, 20?
16 No maminsan, ompan say pakalikna tayo et melmelag so nagagawaan tayo, odino agtayo segurado no kasin naliliketan si Jehova ed pansasagpot tayo. Tan ompan agtayo ni ingen panisiaan ya kanepegan tayoy makaawat na tumang. Balet agtayo lilingwanan ya “say Dios et mas baleg nen say puso tayo tan amta to so amin a bengatla.” (Basaen so 1 Juan 3:19, 20.) Bebendisyonan toy amin ya impapuson panaglingkor ya gagawaen tayo lapud pananisia tan panangaro tayo, anggano diad pakanengneng tayo et singa anggapoy kana na satan.—Mar. 12:41-44.
17. Anto ray pigaran bendisyon ya panliliketan tayo la natan?
17 Anggano diad sayan mair-irap ya kaunoran iran agew na mauges a mundo nen Satanas, bebendisyonan nen Jehova iray totoo to. Seseguroen ton onaligwas so espiritualidad na saray mandadayew ed sikato, kanian mangitatarya na dakerakel ya espiritual a naakan. (Isa. 54:13) Singa impromisa nen Jesus, bebendisyonan itayo la nen Jehova natan na maaron espiritual a pamilya diad interon mundo. (Mar. 10:29, 30) Niarum ni, saray masimoon ya manaanap ed Dios et bebendisyonan to na deen na nonot, inkakontento, tan liket.—Fil. 4:4-7.
18, 19. Antoy nalilikna na saray lingkor nen Jehova ed saray bendisyon ya naaawat da?
18 Napruebaan na saray lingkor na Dios diad interon mundo ya makapadinayew iray naaawat dan bendisyon. Singa bilang, oniay imbaga nen Bianca ya taga Germany: “Agko amta no panon kon pisalamatan si Jehova ta tutulongan to ak no napapagaan ak tan naliliknak ya diad inagew-agew ed agto ak tataynan. Magulogulo tan miserable so mundo. Balet kaibak si Jehova tan naliliknak ya proprotektaan to ak. Kada no wala ray isasakripisyok parad sikato, maminlasus so bendisyon ya ipapawil to.”
19 Imanoen met si Paula ya mantaon na 70 a taga Canada, tan walay graben sakit ton spina bifida. Imbaga to: “Anggano ngalngali agak makagalaw, agto labay ya ibagan agak met la makapanpulong. Sasamboten koy nanduruman paraan na panagpulong, singa say telephone tan informal witnessing. Pian napaseseg ak, walay notebook ya pangisusulatan ko na saray teksto tan punto ed saray publikasyon tayo ya naynay kon rerepasoen. Say tawag kod satan et ‘My Survival Notebook.’ Temporaryo labat iray pakadismayaan no manpokus tayod saray promisa nen Jehova. Lanang ya wadtan si Jehova ya ontulong antokaman so situasyon tayo.” Nayarin dumay kipapasen mo ed si Bianca odino si Paula. Balet, ompan wala ray nanonotan mon situasyon ya benendisyonan ka nen Jehova tan saray arum. Talagan makagunggonan dalepdepen no panon kan bebendisyonan nen Jehova natan, tan no panon to kan bendisyonan diad arapen!
20. Antoy nailaloan tayo no itultuloy tayoy interon kamarerwan panlingkor ed si Jehova?
20 Agmo lilingwanan ya “walay baleg a tumang” na saray impapuson pikakasim tan pitotongtong mod Dios. Segurado ya ‘kayari tayon gawaen so linawa na Dios, naawat tayoy kasumpalan na sipan.’ (Heb. 10:35, 36) Kanian itultuloy tayon pabiskegen so pananisia tayo tan interon kamarerwan mankimey parad si Jehova. Nagawaan tayo itan lapud amta tayon si Jehova so mangiiter na tumang tayo.—Basaen so Colosas 3:23, 24.


text: 4 Natan et inakdolan nen Adan si Eva ya asawa to, tan sikatoy nanlukon.+ Sanen inyanak toy Cain,+ oniay inkuan to: “Awalaan ak na* sakey ya anak a laki diad tulong nen Jehova.”2 Diad saginonor et sikatoy nanlukon lamet tan inyanak toy Abel+ a yugtan nen Cain.Si Abel et nagmaliw a managpastol na pulok, balet si Cain et nagmaliw a dumaralus.3 Kayari na pigaran panaon et angiyakar si Cain na saray bunga na dalin bilang apay ed si Jehova.4 Balet angiyakar si Abel na pigaran panguloan a kordero to,+ pati saray taba ra. Inabobonan nen Jehova si Abel tan say apay to,+5 balet agto inabobonan si Cain tan say apay to. Kanian sinmanok si Cain tan naermenan a maong.*6 Insan inkuan nen Jehova ed si Cain: “Akin et onsasanok ka tan maer-ermen ka?7 No manggawa kay maong, agta abobonan ta ka?* Balet no agka manggaway maong, say kasalanan so manatalaran ed puerta, tan pilalek to kan uleyan; balet agmo kasi daegen itan?”8 Kayari na satan et inkuan nen Cain ed si Abel ya agi to: “Onla ta ed uma.” Kanian sanen wala rad uma et pinekpek nen Cain si Abel ya agi to tan pinatey to.+9 Diad saginonor et inkuan nen Jehova ed si Cain: “Kawalaan nen Abel ya agim?” tan inkuan to: “Agko amta. Siak sirin so manag-asikaso ed agik?”10 Diad saya et inkuan To: “Antoy ginawam? Dengel mo! Onaakis ed siak so dala nen agim manlapud dalin.+11 Kanian natan et naayew ka tan napataynan kad sayan dalin a kawalaay* dala na agim ya impaagus na mismon limam.+12 Sano taneman moy dalin, agto iter ed sikay bunga* to. Manteyengteyeng ka tan manamot-amot kad dalin.”13 Diad saya et inkuan nen Cain ed si Jehova: “Say dusa parad kasalanan ko et agaylay irap ya itepel.14 Papataynanen mo ak natan ed sayan lugar,* tan naandi ak lad pakanengneng mo; tan manteyengteyeng ak tan manamot-amot ak ed dalin, tan siopaman a makaromog ed siak et seguradon pateyen to ak.”15 Kanian inkuan nen Jehova ed sikato: “Nisengeg ed satan, siopaman a mamatey ed si Cain et mangako na maminpiton panangibales.”Kanian nanggawa* si Jehova na sakey a tanda parad si Cain pian sikatoy agpateyen na siopaman a makaromog ed sikato.16 Insan tinmaynan si Cain ed arapan nen Jehova tan nanayam ed pasen a tatawagen a dalin na Inkibantak,* diad bandad bukig na Eden.+17 Kayari na satan et inakdolan nen Cain so asawa to,+ tan sikatoy nanlukon tan inyanak toy Enoc. Insan sikatoy angipaalagey na sakey a syudad tan inngaran toy syudad ed anak ton si Enoc.18 Diad saginonor et inilalak nen Enoc si Irad. Tan si Irad so nagmaliw ya ama nen Mehujael, tan si Mehujael so nagmaliw ya ama nen Metusael, tan si Metusael so nagmaliw ya ama nen Lamec.19 Si Lamec et angasawa na duaran bibii. Say ngaran na samay unona et Ada, tan say ngaran na samay komadua et Zila.20 Inyanak nen Ada si Jabal. Sikato so sankaunaan a nanayam ed saray tolda tan nankomponi na ayayep.21 Say ngaran na agi to et Jubal. Sikato so sankaunaan ed saramay mantotogtog na arpa tan plauta.22 Ontan met, inyanak nen Zila si Tubal-cain, say managpanday na amin a klase na kagawaan a gawad gansa tan balatyang. Tan say agin bii nen Tubal-cain et si Naama.23 Diad saman et insulat nen Lamec irayan salita parad saray asawa ton si Ada tan si Zila:“Dengel yoy boses ko, sikayo ran asawa nen Lamec;Talineng yoy balikas ko:Pinatey koy sakey a laki lapud sinugatan to ak,On, sakey a kalangweran a laki lapud sinakitan to ak.24 No say toon mamatey ed si Cain et mangako na maminpiton panangibales,+Sirin, say toon mamatey ed si Lamec et mangako na maminpitomplo tan pito.”25 Inakdolan lamet nen Adan so asawa to, tan sikatoy angiyanak na sakey a laki. Sikatoy inngaran ton Set,*+ lapud unong ya inkuan to, “Anuroy Dios parad siak na sananey ya ilalak* a kasalat nen Abel, lapud sikatoy pinatey nen Cain.”+26 Nanilalak met si Set na sakey a laki, tan inngaran ton Enos.+ Diad saman a panaon, saray totoo et ginmapon tinmawag ed ngaran nen Jehova.


text:
AARALEN YA ARTIKULO 41
Mansiansian Matoor Legan na “Baleg a Kairapan”
“Aro yoy Jehova, amin yon matoor ed sikato! Sasalimbengan nen Jehova so matoor.”—SAL. 31:23.
KANSION 129 Mantultuloy Tayon Mansungdo
DIAD SAYAN ARTIKULO *
1-2. (a) Antoy magano lan ideklara na saray lider ed mundo? (b) Anto ran tepet so kaukolan tayon ebatan?
IMADYIN mo ya kakkayari ya indeklara na saray lider ed mundo so “kareenan tan kaligenan.” Nayarin ipasirayew da ya talagan maligen la so mundo. Labay da ya isipen tayo ya kontrolado da iray situasyon. Balet diad tua, anggapon balot so kontrol da ed no antoy onsublay a nagawa! Akin? Ibabaga na propesiya na Biblia ya “tampol ya onsabid sikara so biglan kadederal, . . . tan ag-iran balot makaliktar.”—1 Tes. 5:3.
2 Wala ray importantin tepet ya kaukolan tayon ebatan: Antoy nagawa legan na “baleg a kairapan”? Antoy iilaloan nen Jehova ya gawaen tayo kaleganan na satan? Tan panon tayon makapanparaan natan pian makapanmatoor tayo legan na baleg a kairapan?—Mat. 24:21.
ANTOY NAGAWA LEGAN NA “BALEG A KAIRAPAN”?
3. Base ed Apocalipsis 17:5, 15-18, panon ya deralen na Dios so “Makapanyarin Babilonia”?
3 Basaen so Apocalipsis 17:5, 15-18. Naderal so “Makapanyarin Babilonia”! Singa abitla la nen niman, anggapoy kontrol na saray lider ed mundo ed no antoy nagawa ed satan a panaon. Akin? Lapud “[iyan] na Dios ed kapusoan da so panggawa ed samay walad kanonotan to.” Anto itan a kanonotan? Say panderal to ed amin ya palson relihyon ed interon mundo, kaiba lay Kakristianoan. * Iyan na Dios so kanonotan to ed kapusoan na “samploran saklor” na “ambalbalangan atap ya ayep.” Irerepresenta na samploran saklor so amin ya gobierno ya onsusuporta ed “atap ya ayep”—say United Nations. (Apo. 17:3, 11-13; 18:8) No atakien la na saratan ya gobierno so palson relihyon, satan so tanda ya ginmapo la so baleg a kairapan. Talagan makapabigla tan makapataktakot itan ya nagawa ed interon mundo.
4. (a) Anto ray nayarin irason na saray gobierno no akin ya atakien da so Makapanyarin Babilonia? (b) Antoy nayarin gawaen na saray datin membro na saratan ya relihyon?
4 Agtayo amta no anto ray nayarin irason na saray gobierno no akin ya atakien da so Makapanyarin Babilonia. Nayarin ibaga ra ya saray relihyon ed mundo so makakaamper ed kareenan tan lanang iran mibabali ed politika. Odino nayarin ibaga ra ya yinmaman lan maong iratan ya relihyoson organisasyon. (Apo. 18:3, 7) Mapatnag ya no atakien na saray gobierno so palson relihyon, agto labay ya ibaga ya deralen da so amin ya membro na saratan ya relihyon. Imbes, say deralen da et saray relihyoson organisasyon. No aderal la iratan ya organisasyon, namoria na saray datin membro ra ya anggapoy agawaan na saray lider na relihyon da kanian nayarin agda bidbiren ya membro ira na saratan a relihyon.
5. Antoy insipan nen Jehova nipaakar ed baleg a kairapan, tan akin?
5 Ag-ibabaga na Biblia no panon kabayag so panderal ed Makapanyarin Babilonia, balet amta tayo ya nagawa itan diad antikey labat a panaon. (Apo. 18:10, 21) Insipan nen Jehova ya ‘patikeyen to iratan ya agew’ pian makaliktar iray “pinili to” tan agnaderal so tuan relihyon. (Mar. 13:19, 20) Balet antoy iilaloan nen Jehova ya gawaen tayo manlapud igapo na baleg a kairapan anggad isabi na guerra na Armagedon?
MANTULTULOY A MANDAYEW ED SI JEHOVA
6. Anto ni nepeg tayon gawaen pian nibaga ya talagan ag-itayo kabiangan na palson relihyon?
6 Singa naaralan tayo ed inmunan artikulo, iilaloan nen Jehova ya paliisan na saray mandadayew ed sikato so antokaman ya mikonektaan ed Makapanyarin Babilonia. Balet aliwan satan labat so kaukolan tayon gawaen. Nepeg ya determinado tayon mantultuloy ya mandayew ed si Jehova. Imanoen so duaran paraan ya nagawaan tayo itan.
7. (a) Panon tayon nipanengneng ya determinado tayon tumboken iray matunong ya estandarte nen Jehova ed moral? (b) Panon ya idadanet na Hebreo 10:24, 25 so kaimportantian na pantitipon tayo, nagkalalo la natan?
7 Unona, nepeg ya determinado tayon tumboken iray matunong ya estandarte nen Jehova ed moral. Agtayon balot aabobonan iray imoral ya kagagawa na sayan mundo. Singa bilang, agtayo kokonsintien so anggan anton klase na seksual ya imoralidad, kaiba lay pankasal na parehon laki odino parehon bii tan arum nin homoseksual ya kagagawa. (Mat. 19:4, 5; Roma 1:26, 27) Komadua, nepeg ya itultuloy tayoy mandayew kaiba iray kapara tayon Kristiano. Gawaen tayo itan diad Kingdom Hall tayo odino diad arum ya pasen no kaukolan, nayarin diad abung odino diad lugar ya ag-amta na arum. Anggan antoy nagawa, agtayo ontunda ya mantitipon pian mandayew. Diad tua, kaukolan tayoy mantitipon natan “nagkalalo la ta nanenengneng [tayon] manasingger lay agew.”—Basaen so Hebreos 10:24, 25.
8. Panon ya posiblin manguman so mensahe ya ipulong tayo diad arapen?
8 Legan na baleg a kairapan, posiblin manguman so mensahe ya ipulong tayo. Natan, say ipupulong tayo et say maong a balita na Panarian tan pansasagpotan tayon ibangat so katuaan ed saray totoo pian magmaliw iran disipulo. Balet legan na baleg a kairapan, say mensahe ya ipulong tayo et inkompara na Biblia ed ambelat ya uran a kristal. (Apo. 16:21) Nayarin ipulong tayo ya asingger lan naderal so mundo nen Satanas. Naamtaan tayo lanlamang ed satan a panaon no anto so espisipiko ya mensahe ya ipulong tayo tan no panon tayon ipulong itan. Kasin usaren tayo ni iray paraan na panagpulong tan panagbangat ya inusar tayo diad masulok a sanlasus taon? Odino mangusar tayoy arum ya paraan? Agtayo amta. Antokaman so usaren tayo, mapatnag ya say pribilehyo tayon ipulong et say mensahe na panangukom nen Jehova!—Eze. 2:3-5.
9. Antoy nayarin reaksion na saray lider ed mundo lapud mensahe tayo, balet antoy naseguro tayo?
9 Seguradon onsanok iray lider ed mundo lapud mensahe tayo kanian salien dan patundaen so panagpulong tayo. No panon ya manmamatalek tayod tulong nen Jehova natan pian nasumpal so ministeryo tayo, kaukolan tayo met so manmatalek ed tulong to ed satan ya panaon. Makaseguro tayo ya ikdan itayo nen Jehova na pakayari pian nasumpal so linawa to!—Miq. 3:8.
MANPARAAN PARAD IYATAKI NEN GOG ED TOTOO NA DIOS
10. Base ed pasakbay ya walad Lucas 21:25-28, antoy reaksion na totoo ed saray nagawa legan na baleg a kairapan?
10 Basaen so Lucas 21:25-28. Legan na baleg a kairapan, nabigla iray totoo sano nanengneng da ya nadederal la so amin ya panmamatalekan da ed sayan mundo. Naeksperiensya day graben “gonigon” tan magmaliw iran mapagpaga ed bilay da ed satan a makapataktakot ya panaon. (Sof. 1:14, 15) Diad satan a panaon, seguradon magmaliw ya lalon mairap so bilay, tan apektado anggan saray totoo nen Jehova. Lapud ag-itayo kabiangan na mundo, makaeksperiensya tayo met na kairapan ed satan. Nayarin kaukolan tayon pasaragen no antoy walad sikatayo.
11. (a) Akin ya saray Tasi nen Jehova so magmaliw ya kawalaan na atension na totoo? (b) Akin ya agtayo nepeg ya takotan so baleg a kairapan?
11 Nayarin onsanok iray datin membro na saray aderal ya relihyon lapud nanengneng da ya ag-aderal so relihyon na saray Tasi nen Jehova. Seguradon pantongtongan da itan, pati diad social media. Busolen itayo na saray lider ed mundo tan say manuley da, si Satanas, lapud say relihyon tayo labat so akera. Agda agawaan imay labay da ya deralen so amin a relihyon diad interon mundo. Kanian sikatayo so magmaliw ya kawalaan na atension da. Diad satan a panaon, mankakasakey iray bansa tan magmaliw ira ya Gog na Magog. * Usaren day amin a pakayari da pian atakien iray totoo nen Jehova. (Eze. 38:2, 14-16) Ompan mapaga tayo natan ed saray posiblin nagawa lapud agtayo amta iray eksakton detalye. Balet nia so segurado: Agtayo nepeg ya takotan so baleg a kairapan. Ikdan itayo nen Jehova na saray instruksion ya mangiliktar ed bilay tayo. (Sal. 34:19) Sarag tayoy ‘onalagey a maptek tan itangwa tayoy ulo tayo’ lapud amta tayo ya “asingger lay kililiktar” tayo. *
12. Panon itayon ipaparaan na “matoor tan makabat ya aripen” parad saray nagawa ed arapen?
12 Ipaparaan itayo na “matoor tan makabat ya aripen” pian makapanmatoor tayo legan na baleg a kairapan. (Mat. 24:45) Gagawaen da itan diad dakel a paraan, balet konsideraen tayoy sakey ya alimbawa: saray kombension tayo manlapud 2016 ya anggad 2018. Apaseseg tayo ed sarayan programa ya pabiskegen iray kualidad ya kaukolan tayo legan ya manasingger so agew nen Jehova. Repasoen tayo diad antikey iratan ya kualidad.
ITULTULOY YA PABISKEGEN SO KATOORAN, PANAGSUNGDO, TAN PAKPEL
13. Panon tayon napabiskeg so katooran tayod si Jehova, tan akin ya nepeg tayo lan gawaen itan natan?
13 Katooran: Say tema na 2016 a kombension tayo et “Mansiansian Matoor ed si Jehova!” Naaralan tayod sayan programa ya makapanmatoor tayod si Jehova no mabiskeg so relasyon tayod sikato. Apanonotan itayo ya sarag tayoy onapit ed si Jehova panamegley na impapuson pikakasi tan makulin panaral ed Salita to. No ontan so gawaen tayo, nasarag tayo so anggan say sankairapan lan subok. Legan ya manasingger so anggaan na sistema nen Satanas, ilaloan tayo ya lalon nasubok so katooran tayod Dios tan ed Panarian To. Seguradon ag-ontunda iray totoo ed pamabalaw dad sikatayo. (2 Ped. 3:3, 4) Say sakey a rason et lapud neutral tayo. Kaukolan tayon pabiskegen so katooran tayo natan pian mansiansia tayon matoor legan na baleg a kairapan.
14. (a) Antoy nagawan pananguman nipaakar ed saray brother ya mangidadaulo ed sikatayo? (b) Panon tayon nipanengneng so katooran tayo ed satan a panaon, tan akin?
14 Legan na baleg a kairapan, walay nagawan pananguman nipaakar ed saray brother ya mangidadaulo ed sikatayo. Diad satan a panaon, amin ya alanaan ya wadia nid dalin et onla lad tawen tan nakaiba ira ed saray milaban ed guerra na Armagedon. (Mat. 24:31; Apo. 2:26, 27) Labay ton ibaga, anggapo lay Mananguley ya Ulop diad dalin. Balet mansiansian organisado so baleg ya ulop. Saray kualipikadon brother ya kabiangan na arum a karnero so mangidaulo. Nipanengneng tayoy katooran tayod si Jehova no suportaan tayo irayan brother tan tumboken tayoy instruksion da ya nanlapud Dios. Akadepende ed satan so kililiktar tayo!
15. Panon tayon napabiskeg so panagsungdo tayo, tan akin ya importantin gawaen tayo la itan natan?
15 Panagsungdo: Say tema na 2017 a kombension tayo et “Agka Onsusuko!” Akatulong iyan programa pian ombiskeg so panagsungdo tayo diad panaon na subok. Naaralan tayo ya sarag tayoy mansungdo anggano aliwan maabig so situasyon tayo. Napabiskeg tayoy panagsungdo tayo no manmatalek tayod si Jehova. (Roma 12:12) Komon ta agtayon balot lilingwanan iyan insipan nen Jesus: “Samay mansusungdo anggad anggaan et sikatoy nilaban.” (Mat. 24:13, paimanod leksab) Kabaliksan na sayan sipan nen Jesus ya kaukolan tayoy mansiansian matoor antokaman so aarapen tayon subok. No sungdoan tayo so kada subok natan, lalon ombiskeg so pananisia tayo antis ya onggapo so baleg a kairapan.
16. Diad anto akadepende so pakpel tayo, tan panon tayon napabiskeg so pakpel tayo natan?
16 Pakpel: Say tema na 2018 a kombension tayo et “Manpakpel Ka!” Apanonotan tayo ed sayan programa ya say pakpel tayo et ag-akadepende ed saray abilidad tayo. Singa met ed panagsungdo, nawalaan tayoy tuan pakpel no manmatalek tayo ed si Jehova. Panon tayon napabiskeg so talek tayod si Jehova? Diad inagew-agew ya pambasa tayo ed Salita to tan diad pandalepdep tayo ed no panon ton inliktar iray totoo to nensaman. (Sal. 68:20; 2 Ped. 2:9) Sano atakien itayo la na saray bansa legan na baleg a kairapan, mas kaukolan tayoy manpakpel tan manmatalek ed si Jehova nen say kapiganman. (Sal. 112:7, 8; Heb. 13:6) No natan ni labat et manmamatalek tayo lad si Jehova, makapanpakpel tayo no onataki lay Gog. *
MALIKET YA TALARANAN SO KILILIKTAR MO
17. Akin ya agtayo nepeg ya takotan so Armagedon? (Nengnengen so litrato ed apis.)
17 Singa abitla ed akaunan artikulo, maslak ed sikatayo et niyanak legan na kaunoran iran agew. Balet walay ilalo tayo ya makaliktar ed baleg a kairapan. Diad guerra na Armagedon et manampot iyan sistema na mundo. Balet, ag-itayo nepeg ya ontakot. Akin? Lapud si Jehova so milaban parad sikatayo. (Pro. 1:33; Eze. 38:18-20; Zac. 14:3) Sano iganggan la nen Jehova si Jesu-Kristo, idaulo to so armada na Dios ya milaban ed sayan guerra. Kaiba to iray pinaolin alanaan tan saray milyon-milyon ya anghel. Milaban irad si Satanas, saray demonyo, tan saray armada da diad dalin.—Dan. 12:1; Apo. 6:2; 17:14.
18. (a) Antoy impaseguro nen Jehova? (b) Panon ya napabiskeg na Apocalipsis 7:9, 13-17 so talek mo ya niliktar ka ed arapen?
18 Impaseguro nen Jehova: “Ag-ontalona so antokaman ya armas a gawaen parad sika.” (Isa. 54:17) “Sakey a baleg ya ulop” na saray matoor ya lingkor nen Jehova so makaliktar ed “baleg a kairapan”! Itultuloy dan lingkoran si Jehova a Dios. (Basaen so Apocalipsis 7:9, 13-17.) Nabasa tayo ed Biblia so dakel a rason no akin ya makapanmatalek itayo ya niliktar itayo. Amta tayo ya “sasalimbengan nen Jehova so matoor.” (Sal. 31:23) Amin ya mangaaro tan mandadayew ed si Jehova et seguradon naliketan sano nanengneng da so pangiyalangon to ed masanton ngaran to!—Eze. 38:23.
19. Anton marakdakep ya ilalo so asingsingger lan nagawa?
19 Isip mo pa no say nabasa ed 2 Timoteo 3:2-5 et saray ugali na totoo ya manbibilay ed balon mundo ya anggapo lay impluensya nen Satanas. (Nengnengen so kahon ya “ Saray Ugali na Totoo Diad Arapen.”) Si Brother George Gangas, * ya nanlingkor bilang membro na Mananguley ya Ulop, et oniay impangideskribe to ed satan: “Seguradon marakdakep so manbilay ed dalin ya amin a totoo et mandadayew lad si Jehova! Agla manbayag, niwalad sika so pribilehyo ya manbilay ed balon mundo. Manbilay ka anggad manbibilay si Jehova. Manbilay itayo ed andi-anggaan.” Talagan marakdakep iyan ilalo!
KANSION 122 Magmaliw ya Mapekder tan Agnagiing!
^ par. 5 Amta tayo ya magano lan naeksperiensya na amin a totoo so “baleg a kairapan.” Antoy nagawa ed saray lingkor nen Jehova ed satan a panaon? Antoy iilaloan nen Jehova ya gawaen tayo kaleganan na satan? Anto ran kualidad so kaukolan tayon pabiskegen natan pian makapanmatoor tayo? Aralen tayo iratan ed sayan artikulo.
^ par. 3 KABALIKSAN NA SALITA: Say Kakristianoan et ontutukoy ed saray relihyon ya mangibabagan Kristiano ira balet agda dadayewen si Jehova ed paraan ya aawaten to.
^ par. 11 KABALIKSAN NA SALITA: Say Gog na Magog (tan say antikey a tawag ya Gog) et ontutukoy ed alyansa na saray bansa ya onataki ed dugan panagdayew legan na baleg a kairapan.
^ par. 11 Parad mas detalyadon impormasyon ed saray nagawa antis na guerra na Armagedon, nengnengen so kapitulo 21 na libron Manuuley Lay Panarian na Dios! Parad kaaruman ya detalye nipaakar ed iyataki na Gog na Magog tan no panon ya protektaan nen Jehova iray totoo to legan na Armagedon, nengnengen so kapitulo 17 tan 18 na libron Say Dugan Panagdayew ed si Jehova—Nipawil a Siansia!
^ par. 16 Say tema na 2019 a kombension tayo et “Say Aro Agbalot Mangangga!” Naaralan tayo ed satan ya programa ya mansiansia tayon maligen no tuloytuloy itayon manpasalimbeng ed maaron Dios tayo a si Jehova.—1 Cor. 13:8.
^ par. 19 Nengnengen so artikulon ‘Saray Gawa To so Ontutumbok ed Sikato’ ed Disyembre 1, 1994, ya isyu na Say Panag-bantayan.
^ par. 65 DESKRIPSION NA LITRATO: Legan na baleg a kairapan, makpel ya nantitipon ed katakelan so sakey a melag a grupo na saray Tasi parad aral na kongregasyon.
^ par. 67 DESKRIPSION NA LITRATO: Sakey a baleg ya ulop na saray matoor ya lingkor nen Jehova so malikeliket lapud niliktar ira ed baleg a kairapan!


text:
LEKSION 7
Say Tori na Babel
Kayari na Delap, dakdakel so nagmaliw ya apo nen Noe. Dinmakel iray pamilya, tan nanayam irad nanduruman lugar diad dalin, ta atan so ingganggan nen Jehova ed sikara.
Balet wala ray pamilya ya agda inunor si Jehova. Say kuan da: ‘Manggawa tayoy sakey a syudad ya panayaman tayo. Mangipaalagey tayoy atagtagey ya tori ya say toktok to et anggad tawen, pian magmaliw tayon sikat.’
Aglabay nen Jehova so gagawaen na sarayan totoo kanian pinatunda to ra. Antam no antoy ginawa to? Bigla ton pinanduruma so salita ra. Agla ra makapantatalosan kanian tinmunda ran manpaalagey. Amay syudad ya ipapaalagey da et tinawag ya Babel, ya say labay ton ibaga et “Inkawetwet.” Tinaynan da man ya syudad tan nanayam la rad nanduruman lugar diad dalin. Balet intuloy da nin siansiay manggawa na mauges. Wala ni kasi mangaaro ed si Jehova? Nanengneng ta ed onsublay ya istorya.
“Balang too a mangiyaatagey ed sarili to et niyabeba, balet siopaman a mangiyaabeba ed sarili to et niyatagey.”—Lucas 18:14


text: 2 Balet sika, itultuloy mon salitaen iray bengatlan mitunosan ed maabig* a bangat.+2 Saray mamasiken et maadia* ra komon ed kagagawa ra, seryoso ra, limpioy kanonotan da, walaan iray mabiskeg a pananisia, panangaro, tan panagsungdo.3 Ontan met, saray akukulaw et onkiwas komon a walaay respeto ed Dios, aliwa ran managpauges, aliwa ran mainum na alak, maong so ibabangat da,4 pian nabilin* da ray malangwer a bibii ya aroen day kaasawaan da, aroen day ananak da,5 magmaliw a limpioy kanonotan da, masimpit ira, mankimey ira diad abung,* maong ira, manpasakop irad kaasawaan da,+ pian agnamudmora so salita na Dios.6 Ontan met, itultuloy mon pasesegen iray malangwer a lalaki a magmaliw a limpioy kanonotan da,+7 ya ipanengneng mon sakey kan ehemplo na maabig iran gawa diad amin a paraan. Ibangat mo no antoy malinis* tekep na inkaseryoso,+8 a maabig* komon so panagsalitam, ya ag-itan nabalaw,+ pian nabaingan iramay onsusumpa tan anggapoy nibaga ran negatibo* nipaakar ed sikatayo.+9 Saray aripen et manpasakop komon ed saray amo ra diad amin a bengatla,+ a paliketen da ra, ag-ira maebat,10 agda ra tatakewan,+ noagta ipanengneng da a talagan napanmatalkan ira, pian diad amin a paraan et lalon naparakep da so bangat na Dios a Manangiliktar tayo.+11 Ta impatnag la na Dios so agnaparaan a kaabigan to, a manresultad kiliktar na amin a klase na totoo.+12 Satan so mangipapasal ed sikatayon ipulisay so mauges a kagagawa tan minumundo iran pilalek+ tan manbilay itayon walaan na limpion kanonotan tan inkatunong tan debosyon ed Dios diad sayan kaplesan a sistema na mundo,*+13 legan tayon aalagaren so maliket ya ilalo+ tan say maglorian kipatnag na makapanyarin-amin a Dios tayo tan say Manangiliktar tayo, si Jesu-Kristo,14 ya inter toy sarili to parad sikatayo+ pian nibulos* itayo+ ed amin a klase na kaugsan tan pian nalinisan to itayo ran totoo to bilang espisyal a kayarian to, a maseseg ed maabig iran gawa.+15 Itultuloy mon salitaen irayan bengatla tan manimbawa* ka tan mangipetek ka unong ed inter ed sikan autoridad.+ Agmo aabuloyan a walay manleglemew ed sika.


text:
MANUNAN ARTIKULO | KAUKOLAN MO NI KASI MANPIKASI?
Akin ya Manpipikasi Iray Totoo?
Kasin naynay kan manpipikasi? Dakel so manpipikasi, pati ingen arum ya ateista. Balet akin ya manpipikasi iray totoo? Unong ed sakey ya survey ed France, kapalduad saray French et sagpaminsan a manpipikasi odino mandadalepdep “pian labat onlemew so liknaan da.” Singa ed arum nin tagad Europe, manpipikasi ira aliwan pian dayewen so Dios, noagta pian labat “naliknay makapainawan epekto na pikakasi.” Say arum balet ya manisiad Dios et manpipikasi labat no walay kaukolan da, tan iilaloan dan naebatan ya tampol iray kerew da.
Sika balet ey? Kasin iisipen mon say pikakasi et paraan labat pian natulongan kan makapannonot na duga? No manisia kad Dios, kasin naliliknam ya makakatulong ed sika so pikakasi? Odino pakaliknam et singa agnaeebatan iray pikakasim? Natulongan ka na Biblia a natalosan ya say pampikasi et aliwa labat lan pian onlemew so liknaan mo, noagta sakey itan ya importantin paraan pian onapit kad Dios.